title: "De 81 miljoen moat brûkt wurde foar ferbreedzjen slûs"

maintext:
De hast folsleine Steaten fine dat de tafaller fan 81 miljoen euro by it opknappen fan de Ofslútdyk, brûkt wurde moat foar it ferbreedzjen fan de slûs by Koarnwertersân en om de brêgen dêr op te knappen. In moasje fan it CDA, de VVD en de FNP yn Provinsjale Steaten krige allinnich gjin stipe fan de Partij voor de Dieren. It is no oan deputearre Kielstra om dizze saak oan te kaarten by it ministearje fan Ynfrastruktuer en Wettersteat.
It ferbreedzjen fan de slûs is al jierren in winsk fan de regio, mar noch hieltyd is net al it nedige jild byinoar helle.
Fan de 81 miljoen dy't der no ynienen frij liket te kommen, kinne de brêgen ek earder oanpakt wurde as dat Rykswettersteat no yn de holle hat. Der binne gauris problemen mei de brêge, dêr't it ferkear dan ek bot lêst fan hat.


title: 'Provinsje beslút ein april oer ûntsluting Lauwerskwartier'

maintext:
Oer iets mear as in moanne wurdt dúdlik oft bedriuwsterrein Lauwerskwartier yn Surhústerfean in twadde ûntsluting kriget of net. Ein april bûcht de provinsje him oer de saak, sa fertelde wethâlder Jouke Spoelstra tongersdeitejûn by in gemeenteriedsgearkomste fan Achtkarspelen.
De FNP-fraksje fernuvere him oer in meidieling fan de provinsje dat Achtkarspelen gjin jild yn de twadde ûntsluting stekke wol. Dat ferhaal is net wier, sa sei Spoelstra. Neffens him hat Achtkarspelen 350.000 euro foar it projekt frijmakke.
Lauwerskwartier hat in soad ferlet fan in twadde ûntslutingsdyk. Seker omdat der hieltyd mear ûndernimmers belangstelling ha foar it útwreidingsdiel. Op alle kavels is yntusken ynskreaun, sa sei wethâlder Harjan Bruining.

fasttext_language: fy


title: Skries Amalia is hast werom yn Fryslân

maintext:
Skries Amalia komt hast Fryslân binnen. De fûgel is no boppe de Iselmar sinjalearre. Amalia is it boechbyld fan Kening fan de Greide, dat ûntstien is út noed foar it greidelânskip, it ferlies fan biodiversiteit en lânskipsferoaring.
Nei alle gedachten fljocht Amalia wer nei it lân fan de famylje Stremler by de Froonackerdyk by Easterlittens. Dêr briedt de fûgel al folle langer.


title: Tomke net inkeld om foar te lêzen, mar ek om lêzen te learen

maintext:
Der is ferlet fan Tomke's foar bern tusken de 4 en 6 jier, as bern lêzen leare. Dat is de útkomst fan in enkête fan de stichting Partoer. De boekjes oer it Frysktalige stripfiguerkeTomke, sa't dy no útkomme, binne ornearre foar bern fan 2 oant 4 jier.
Tomke spilet al tweintich jier de haadrol yn de Fryske boekerige mei deselde namme, ferskes en filmkes foar pjutten. Partoer hat in ûndersyk dien nei de ynfloed fan de Tomkerige op de taalûntwikkeling fan pjutten. Tomke spilet dêr wol deeglik in rol yn, seit projeklieder Sjoerd IJdema. De boekjes meitsje dat it Frysk mear yn de oandacht stiet. Alden hawwe yn de enkête oanjûn dat se graach wolle dat Tomke ek brûkt wurde by it lêzen leare.
Ingelsk buorfamke
Tomke makket dat bern mear ûnfanklik binne foar mear talen, dus foar meartaligens. It is net bekend oft bern dêrtroch ek mear Frysk lêze, as se âlder binne, mar it Frysk is bekender en de bern dogge der mear dingen mei. As it om meartaligens giet, soe in Ingelsktalich buorfamke fan Tomke net in min idee wêze, seit IJdema.
Der binne al Tomkes yn it Biltsk en it Stellingwerfk. Mar binne ynsidintele boekjes, net in rige.


title: Brân yn twa-ûnder-ien-kapwenning yn Frjentsjer

maintext: Yn in wenning yn Frjentsjer hat sneintemoarn brân west. It gie om in twa-ûnder-ien-kapwenning oan de Professor J. Bogermanstrjitte. De brân siet yn it dak fan de wenning. De brânwacht ried mei meardere weinen út om it fjoer te bestriden. Binnen in heal oere hie de brânwacht it fjoer ûnder kontrôle, mar der koe net foarkaam wurde dat in diel fan it dak fuortbaarnde. De oarsaak fan de brân is noch net bekend.


title: Lânskip wurdt opknapt: "Us goud, neist taal en kultuer"

maintext:
It lânskip fan Fryslân wurdt fan woansdei ôf op ferskate plakken opknapt. It giet ûnder mear om gebieten yn Súdeast-Fryslân, de Noardlike Fryske Wâlden, it Lege Midden en op Skylge. Der wurde nije beammen plante, houtwâlen en elzesingels wurde oanpakt en puollen wurde skjinmakke en útdjippe. Doel is om it bioferskaat werom te bringen, want it Fryske lânskip driget skraler te wurden.
Boeren wurdt frege om mei te dwaan. Se krije dêr in fergoeding foar, as it oan deputearre Johannes Kramer leit. Neffens him is it tige wichtich dat der goed foar de floara en fauna yn it Fryske lânskip soarge wurdt. "Wysels, mar ek toeristen genietsje der fan. Neist taal en kultuer is lânskip ús goud."


title: Jier de sel yn foar gizeling en autostellerij

maintext:
In man út Ljouwert hat in finzenisstraf fan in jier krigen, ûnder oare omdat er syn freondinne gizele hat en in auto stellen hie. De fertochte siet ferline jier yn in tsjûgebeskermingsprogramma, om't er bedrige waard troch leden fan motorklup No Surrender. Hy fûn it te gefaarlik foar syn freondinne yn Ljouwert en dêrom pikte er mei geweld in auto, ried nei syn freondinne ta en twong har hurdhannich yn te stappen. Hy woe har meinimme.
Njonken de selstraf krige de man boppedat in wurkstraf, omdat er yn de tiid fan de gizeling noch yn in proeftiid siet. Hy moat him ek behannelje litte foar syn drugsferslaving.


title: FNP-steatelid 'skokt' fanwege flecht Katalaanske politika

maintext:
FNP-steatelid Sybren Posthumus is "yn skok", sa lit er syn kontakten op Facebook wite. Posthumus is skokt oer de flecht fan de bekende Katalaanske politika Marta Rovira nei Switserlân. Posthumus hat lang mei Rovira yn it bestjoer sitten fan de Europeeske Frije Alliânsje EFA en ken har goed. "Se hat har lân no ferlitte moatten, oars wie se ek yn de finzenis kaam foar it uterjen fan har miening. It is no safier dat sawat de hiele top fan de Esquerra Republicana de Catalunya (ERC) achter de tralys sit of flechte is. En de EU? Dy hâldt him stil." De ERC is ien fan de pro-ûnôfhinklikheidspartijen fan Kataloanië.
De FNP stjoerde de ôfrûne hjerst in protestbrief oer de situaasje yn Kataloanië nei de Nederlânske minister fan bûtenlânske saken. Dy skreau doe yn it antwurd dat Spanje "een stabiele rechtsstaat is" en goed by steat is om de problemen sels op te lossen. Rovira moast freed ferskine foar it heechgerjochtshôf yn Madrid op beskuldiging fan 'rebellearjen tsjin Spanje en it misbrûk fan iepenbiere fûnsen'. Dêrfoar kin se yn teory in straf fan 30 jier sel krije. Rovira hold der earnstich rekken mei om opsluten te wurden en hat der dêrom foar keazen om nei Switserlân te gean. "Fuortgean is dreech, mar is de iennichste wize om myn frijheid fan mieningsutering te behâlden", skreau Rovira yn in brief.
Rovira is al de sande politikus út Kataloanië dy't frijwillich yn ballingskip giet. Earder giene presidint Carles Puigdemont en fjouwer fan syn ministers nei België. De liedster fan de radikale partij CUP, Anna Gabriel, gie koartlyn al nei Switserlân.


title: Nije Splitting yn Drachten pas oer fjouwer wiken iepen

maintext:
Pas oer in wike as fjouwer kin it ferkear oer de nije Splitting yn Drachten. De dyk soe in moanne lyn al iepengean, mar dat slagge net. It beton yn de nije rydbaan is noch net hurd genôch. Dat komt troch it kâlde waar fan de ôfrûne tiid. Der is no in langere perioade fan waarmer waar nedich. As de dyk no iepensteld wurdt, kin it beton stikken riden wurde.
De gemeente Smellingerlân wol gjin risiko rinne en wachtet dêrom noch in pear wiken mei it frijjaan fan de Splitting.


title: Huldiging Sjinkie Knegt freed yn Bantegea

maintext:
Reedrider Sjinkie Knegt wurdt freed huldige yn syn wenplak Bantegea. Knegt wûn op de Olympyske Spelen yn Súd-Koreä sulver op de 1500 meter shorttrack. In pear wiken dêrfoar helle er yn Dresden de Europeeske titel by it shorttrack.
Sjinkie Knegt rydt freedtejûn yn in crossauto Bantegea yn. Syn crossfreonen ride achter him oan, ek yn crossweinen. De huldiging is dêrnei by sosjaal kultureel sintrum De Pomp yn Bantegea.


title: FIDEO: Soarchsintrum Het Bildt makket feestje fan iepen dei

maintext:
Belangstellenden koene sneon by soarchsintrum Het Bildt sjen hoe't it dêr oan ta giet. De bewenners en meiwurkers fan it soarchsintrum makken fan de iepen dei in feestje troch aktiviteiten as rolstoeldûnsjen en pankoekiten te organisearjen en in diashow fan it Biltsk dokumintaasjesintrum sjen te litten.
Nije meiwurkers oanlûke is ien fan de doelen fan de 'Wike fan soarch en wolwêzen'. By Het Bildt hawwe se fia speeddates al kontakt krigen mei sa'n tolve potinsjele nije meiwurkers. Doel is om guon dêrfan meidwaan te litten oan fiif nije opliedingsplakken.
Dat hoege net perfoarst jongeren te wêzen. Ek saneamde 'zij-instromers' en manlju binne fan herte wolkom, seit direkteur Atje Tadema fan it soarchsintrum.
Nij Bethanië
It sintrum wurket op twa plakken. Yn De Beuckelaer yn Sint Anne en sûnt in jier ek yn Nij Bethanië yn Tsjummearum. De oername fan Nij Bethanië liket goed út te pakken. Alle soarchplakken yn Tsjummearum binne beset en der wurdt dêrom ek al wer neitocht oan in beskieden útwreiding.
Benammen minsken út de eardere gemeente Barradiel hawwe in dúdlike foarkar foar it soarchsintrum yn Tsjummearum.
Sjoch foar mear reportaazjes, artikels en ynformaasje op Omropfryslan.nl/soarch. Mear witte oer de nasjonale Wike fan soarch en wolwêzen of oer it wurkjen yn de soarch? Sjoch dan op de webside fan Zorgplein Noord: Wzwnoord.nl.


title: Deputearre Kramer leit oankeap grûn foar natuergebieten stil

maintext:
Deputearre Johannes Kramer fynt it folslein logysk dat hy de oankeap fan in pear stikken grûn foar de ûntwikkeling fan natuergebieten stillein hat. Der is in tekoart op de natuerûntwikkelingsplannen, mar neffens de deputearre is dat net de iennige reden, om de oankeap stil te setten.
Kramer seit dat der yntusken saken feroare binne en natuer en lânbou folle mear yn oparbeidzjen mei-inoar de natuer ûntwikkelje moatte. Hy wol ferskate senario's mei Provinsjale Steaten beprate. Natuerorganisaasjes binne net bliid mei it beslút, mar Kramer seit dat hy ferskate petearen hân hat en de oankeap allinnich mar 'beferzen' is, om de kar aansten oan de Steaten te litten.
De natuerûntwikkelingsplannen binne yn it ramt fan it natuernetwurk Ekologyske Haadstruktuer. De provinsje hat opdracht krigen fan Europa, om dêr foar 2027 klear mei te wêzen. GrienLinks yn de Steaten fynt dat Kramer no foarútrint op de diskusje oer de natuerplannen en hat in ynterpellaasjedebat oanfrege. Dit debat sil op 28 maart hâlden wurde.


title: FIDEO: Wêr bliuwt it earste ljipaai fan Fryslân?

maintext: It baarnt de aaisikers yn de provinsje yn. Wa fynt it earste ljipaai fan Fryslân? Dat fan Nederlân waard woansdei al fûn, yn Súd Hollân. Mar neffens de wittenskippers soe tongersdei tusken 11 en 12 oere it earste Fryske ljipaai fûn wurde. Dat sadwaande strune de fanatike aaisikers de greiden wer troch...


title: CBS: Yn Noarden is autostellerij leechste fan Nederlân

maintext:
Yn Noard-Nederlân wurde it minst tal auto's fan Nederlân stellen. Dat docht bliken út sifers fan it lanlike sintraal buro foar de statistyk (CBS). Yn Fryslân wurde yn de gemeente Ljouwert de measte auto's stellen. Tusken 2015 en 2017 waarden dêr fan alle tûzen auto's 0,5 oant ien stellen. Skiermûntseach en Flylân litte noch hegere sifers sjen, mar dy binne fertekene omdat dêr folle minder auto's omride.
Ut de sifers fan it CBS docht fierders bliken dat der lanlik sjoen tusken 2010 en 2017 40 persint minder auto's stellen binne. Stellerij fan ûnderdielen fan auto's of guod fan of út auto's is mei 47 persint ôfnaam.


title: Sikehuzen nimme needmaatregels fanwege massale gryp

maintext:
De problemen mei de gryp by pasjinten en personiel fan de noardlike sikehuzen is sa grut, dat der needmaatregels nedich binne om de stream pasjinten dochs oan te kinnen. Dat betsjut dat fan woansdei ôf by de Meldkeamer Noard-Nederlân byhâlden wurdt yn hokker sikehûs noch bêden beskikber binne.
Alle dagen wurdt op trije fêste mominten oan de sikehuzen frege oft der noch romte is. It beskikbere bêde-oersjoch wurdt dan oan alle sikehuzen stjoerd, sadat sy kollega's om help freegje kinne, as dat nedich is. Dit is besletten yn in spoedoerlis fan soarchoanbieders yn Noard-Nederlân. De spoedeaskjende helpôfdielingen fan de sikehuzen hawwe grutte problemen. Op de intensive care binne kwealik noch bêden beskikber.
Njonken de deistige list dy't byhâlden wurdt by de meldkeamer, sjogge sikehuzen ek nei hokker mooglikheden sy hawwe, om it oantal beskikbere bêden te fergrutsjen. Dit kin troch bygelyks pasjinten sa gau mooglik troch te stjoeren nei ferpleech- en fersoargingshuzen. De ambulânsesoarch besjocht oft dêrfoar ekstra personiel frijmakke wurde kin.


title: Noppert wint earste partij yn de European Darts Open

maintext:
Darter Danny Noppert fan De Jouwer hat freedtejûn syn earste partij op de European Darts Open yn Leverkusen wûn. De 27-jierrige darter wûn mei 6-4 fan de Nederlanner Jeffrey de Zwaan. Noppert kaam mei 2-0 achter, mar begûn doe wat better te smiten. Konstant wie de wedstriid fan beide manlju lykwols gjin momint. Dochs pakte de Jouster mei in gemiddelde fan goed boppe de njoggentich de oerwinning.
Sneontemiddei spilet Danny Noppert syn wedstriid yn de twadde ronde. Dêryn nimt er it op tsjin Ingelskman Joe Cullen.
Noppert makke freedtejûn syn debút op it poadium fan de European Tour fan de PDC. In dei earder pleatste hy him fia it kwalifikaasjetoernoai yn Leverkusen.


title: Froulju SC Hearrenfean hâlde punt oer oan duel mei Ajax

maintext:
De froulju fan Sportklup Hearrenfean hawwe freedtejûn in punt oerhâlden oan it duel mei Ajax. Op Sportpark Skoatterwâld bleau it úteinlik by 2-2 lyk. Al yn de njoggende minút foel it earste doelpunt. Van den Bighelaar sette de Amsterdammers op in 0-1 foarsprong.
Likense hichte
Krekt foar it skoft kamen de Feanfroulju op likense hichte; Fenna Kalma skeat de 1-1 binnen. Yn de twadde helte kaam Sportklup Hearrenfean betiid op foarsprong. Tiny Hoekstra makke yn de 52ste minút de 2-1.
In kertier foar tiid skoarde Linda Bakker foar Ajax de lykmakker: 2-2. Yn dy tuskenstân kaam gjin feroaring mear, hoewol't Ajax yn de slotfaze noch wol in soad kânsen krige.


title: Lichem fûn yn wetter yn Harns

maintext: Yn Harns is moandei om it middeisoere hinne in lichem fan in ûnbekend persoan yn it wetter oan de Noordoostersingel oantroffen. De plysje is mei it ûndersyk begûn.


title: Tentoanstelling oer Liwwadders en identiteit

maintext:
'Liwwadders! Our past, present and future. What's yours?' is de namme fan de nije eksposysje yn de Ark Fryslân. It Historisch Centrum Leeuwarden lit dêr de identiteit fan de Ljouwerter sjen. In grut ferskaat oan Ljouwerters, fan de minsken dy't hjir berne binne oant asylsikers dy't in wente tawiisd krigen ha, is ûnderfrege foar it projekt, dat ûnderdiel is fan Lân fan taal.
It is de bedoeling dat dizze ferhalen de besikers oan it tinken sette. Dat se harsels miskien identifisearje mei ien fan de Liwwadders. Njonken serieuze saken kinne besikers ek in test dwaan hoefolle persint Ljouwerter oft se binne. De eksposysje yn de Ark Fryslân, dy't yn Prinsentún leit, is fan freed ôf iepen foar it publyk en fergees tagonklik. De útstalling rint oant en mei ein oktober.


title: Paul Oosterhof wurdt nije trainer VC Snits

maintext: De 31-jierrige Paul Oosterhof wurdt de nije trainer fan it frouljusteam fan follybalferiening VC Snits. Hy nimt nei dit seizoen it stokje oer fan waarnimmer Abe Meiniger. Dy waard heal febrewaris oansteld nei it fertrek fan Petra Groenland. Neffens de klup wie der net mear foldwaande gemy oanwêzich om har nei dit seizoen oan te hâlden as trainster. Groenland hat doe besletten har wurksumheden fuortendaliks te beëinigjen. Opfolger Oosterhof traint no noch de froulju fan Veracles yn Grins yn de topdivyzje.


title: FNP Smellingerlân hiert foar ien kear eigen sjoernalist yn

maintext:
Politisy yn Smellingerlân hawwe grutte soargen oer de takomst fan de lokale sjoernalistyk. Yn de lokale kranten stiet hast nea mear in stikje oer de gemeenteriedsgearkomste, en dat moat oars, fynt de FNP. Dy partij hat no in eigen sjoernalist ynhierd om ferslach te dwaan fan de riedsgearkomste. Dat ferslach is tongersdei hûs oan hûs ferspraat, yn it gemeentlike krantsje.
De útfiering fan dit idee is mar foar ien kear, seit Reitze Jonkman fan de FNP. Hy hopet dat nei de gemeenteriedsferkiezingen fan 21 maart genôch stipe yn de ried is om it faker te dwaan, mar op dit stuit sjocht it dêr net nei út.


title: Fiskje nei metaal foar keunstwurk

maintext:
In jildklûs, beurzen, ûnderdielen en hiele fytsen. Dat is wat bern en bewenners út de Ljouwerter grêften fiske hawwe mei magneten en heaken foar it projekt Act Magnet. Fan de metalen wurdt in keunstwurk makke. Act Magnet is in aksje fan de Friese Milieu Federatie en hat as doel om wat bliuwends foar de stêd te meitsjen.
8ste Dag
It keunstwurk moat in soarte fan hyskraan wurde om guod út de grêften te fiskjen. It metalen keunstwurk wurdt brûkt by it Kulturele Haadstêdprojekt 8ste Dag. Op 8 july sille tûzenen minsken yn beweging komme en in skouspul foarmje yn de Ljouwerter binnenstêd mei dûns, lûd, sport en bouwurken, wêrûnder dus de kraan.


description: Jelte Bakker út Ginnum hat tiisdeitemiddei it earste ljipaai fan Ferwerderadiel fûn. De feehâlder die de fynst yn syn eigen lân. Boargemaster Wil van den B

title: Earste ljipaai fan Ferwerderadiel fûn


title: Auto fljocht yn de brân by Lauwerseach

maintext:
By Lauwerseach is sneontenacht in auto yn de brân flein. De brânwacht krige om goed twa oere in melding fan in autobrân op de N361. Doe't se dêr oankamen, baarnde de wein as in lôge. De bestjoerder lei yn de buert fan de auto op de grûn. Troch ûnbekende oarsaak is de bestjoerder tsjin in betonblok oanriden en dêrnei is de auto yn de brân flein.
De sjauffeur is mei ûnbekende ferwûningen nei it sikehûs yn Grins brocht.


title: Wat komt der dalik yn it nije Wadden Center?

maintext:
It moat de provinsje in toeristyske en ekonomyske ympuls jaan: de nije Ofslútdyk. Mei dêrop as blikfanger it Afsluitdijk Wadden Center. De seekearing krijt de kommende jierren in grutte opknapbeurt, en moat dêrnei as poarte nei Fryslân de besikers wolkom hjitte. Tongersdei wie it nije Afsluitdijk Wadden Center foar it earst fan binnen te besjen.
Besikers fan it it Afsluitdijk Wadden Center krije in byld fan de omjouwing en de projekten dy't yn de takomst plakfine sille by de Ofslútdyk. Sintraal dêryn stiet de striid fan ús lân tsjin it wetter; yn it ferline, mar ek yn de takomst. De finansiering fan de bou fan it nije plak leit by it Ryk, Rykswettersteat en de omlizzende provinsjes.
Foar bûtenlânske toeristen dy't yn it sintrum de eksposysjes folgje wolle, is in spesjaal oersetsysteem betocht dat yn tsien ferskate talen te beharkjen is. By dizze eksposysje is ûnder oare de orizjinele wurkkeamer fan de grûnlizzer fan de Ofslútdyk te sjen, Cornelis Lely te sjen. Yn dizze wurkkeamer lizze bygelyks stikken as syn buro dêr't de Ofslútdyk op tekene waard. Mei 'de Nieuwe Afsluitdijk' wolle it Ryk en de omlizzende provinsjes wurkje oan in feilige en duorsume dyk.
Yn de rin fan 2018 moat ien fan de meast bysûndere ûnderdielen fan de dyk klear wêze: Aquavista, in flecht oer de dyk yn 4D.


title: FIDEO: Mear omtinken foar 'ouderverstoting'

maintext:
Ald-minister André Rouvoet skreau koartlyn yn in rapport dat der ekstra omtinken komme moat foar 'ouderverstoting', om't dat skealik foar bern is. It ferstjitten fan in âlder hâldt yn dat by in skieding ien fan de âlden by it bern weihâlden wurdt troch de partner. Meastentiids is dat de heit. Rouvoet fynt ek dat advokaten, rjochters en de Raad voor de Kinderbescherming harren wurkwize oanpasse moatte om soks oan te pakken.
Advokaat Baukje Kooi en Robert Vonk fan de Raad voor de Kinderbescherming prate yn Fryslân Hjoed oer fjochtskiedingen. En we hearre it ferhaal fan John Blaauw. Hy sjocht syn soan al jierren net, wylst dit neffens de omgongsregeling wol barre moat. Nei jierren fan in juridyske en geastlike striid, kin hy net oars as him dellizze by de situaasje.


title: Seleksje SC Hearrenfean sa goed as fit foar Willem II

maintext:
Sportklup Hearrenfean hat de seleksje foar it duel tsjin Willem II sa goed as fit. Allinnich keeper Warner Hahn en Dave Bulthuis binne noch altyd blessearre. Hearrenfean trainde freed op it fjild yn De Gordyk. Troch it kâlde waard trainde de ploech foaral yn it stadion dizze wike. Neffens trainer Jurgen Streppel hat de ploech der fierder gjin lêst fan: "We moeten gewoon normaal doen. Het is koud, maar verder is het geen probleem."
Kânsen
Hearrenfean treft sneontejûn mei Willem II wer in tsjinstanner út it rjochter rychje. In ploech dy't ferdedigjend spilet. "Maar daar hebben wij geen moeite mee. We creëerden tegen Excelsior ook genoeg kansen. Het ontbreekt ons aan het afmaken van de kansen."
Play-offs
Mei noch njoggen wedstriden te gean, stiet Hearrenfean dield njoggende en hat it fjouwer punten minder as ADO Den Haag. Dat plak jout rjocht op dielname oan de play-offs.


title: Bargehâlder John Lorist mei stâl Himmelum útwreidzje

maintext:
Bargehâlder John Lorist fan Himmelum mei syn stâl útwreidzje. De gemeenteried fan Súdwest-Fryslân stimde tongersdeitejûn mei in krappe mearderheid yn mei in oanpassing fan it bestimmingsplan.
Lorist wol útwreidzje nei in bedriuw mei 8.700 bargen. Yn de omjouwing soarget dat foar in soad wjerstân. Sa binne minsken benaud foar stankoerlêst. Oaren fine dat sa'n grut bedriuw in gefaar is foar folkssûnens. It bedriuw soe ek te ticht by it doarp stean. Dat is net it gefal, sa seit de gemeente Súdwest-Fryslân. Neffens wethâlder Gea Wielinga foldocht de nije stâl oan alle wetlike easken. Ek is it better foar it wolwêzen fan de bargen.
Lorist is bliid mei it beslút. Hy hat begryp foar de wjerstân en nûget eltsenien út om mei him yn petear te gean en yn de stâl te besjen.


title: Kollum: "Rotsoai"

maintext:
"Kij dy't deagean omdat se skerpe stikjes blik yn it liif krije, oseanen dy't fol driuwe mei plestik, bosken dêr't de tûken en beammen fergroeid binne mei plestik, oare bisten dy't stjerre omdat se fol rotsoai sitte en dat allegear omdat de minsken te beroerd binne om harren troep op te romjen. No binne we yn ús maatskippij wol hieltyd mear dwaande om dêr wat oan te feroarjen. De earste plestik-frije winkels binne in feit, we nimme sa stadichoan allegear ús eigen boadskiptassen mei en yn Ingelân is sels al in plestikfrije stêd.
Dochs is it probleem mei de rotsoai yn 'e berms bêst wol grut. Sûnt wy in fytspaad fan Ljouwert nei Warten ha, fynst hjir bytiden ek fan alles mar faak binne dat dochs blikjes. It is lang sa slim noch net as yn Suriname. Dêr is it echt freeslik en op de Bahama's is it ek in plestikparadys. De rotsoai op en lâns de diken wie al in stik minder as yn Suriname mar yn alle winkels en supermerken dogge se it guod yn lytse plestik pûdsjes dêr't mar in pear dingen yn kinne.
Der steane wol gauris fan dy jonkjes mei in strik foar de boadskippen yn dy taskes te dwaan, dat is service fan de saak. Der ride ek in soad limûsines en auto's mei priveesjauffeur om. Ik tink dat der in protte rike minsken wenje want hoechst dêr gjin belêsting te beteljen. Dus dan is it hiel normaal dat de lúkse wein op snein foar de supermerk stiet, wylst de priveesjauffeur bûten stiet te wachtsjen en de kofferbak letter fol plestik pûdsjes leit. Earm of ryk, it brûken fan plestik is gelyk.
Ik ha ek ris in filmke sjoen oer in ko yn Yndië. Dy libje dêr gewoan op strjitte omdat se hillich binne mar de bistedokter dy't him operearre helle fjirtjin kilo plestik út 'e mage fan it earme bist. Doe't ik dat seach, wie de bistedokter yn myn eagen ek hast in hillige, sa'n goar putsje wie dat. En yn in hiele soad lannen is it opromjen fan ôffal net mear as it probleem ferpleatse. Se helje it op út 'e stêd en dumpe it op in oar plak.
No wenje wy ticht by de Alde Feanen en dat wie eartiids ek in jiskelân. It is ek echt noch net sa lang lyn dat se hjir ek alles mar yn 'e wâlen, fearten en sletten smieten of jiskefetpûden oer board goaiden yn 'e see. It is fansels prachtich dat it besef, dat it sa net langer kin, hjir groeit en dat moat ek foaral sa bliuwe. Mar foardat de hiele wrâld dêr mei dwaande is, hat ús mem de ierde noch in soad te lijen.
Earlik sein begryp ik der net folle fan. Want hoefolle wurk is it no eins om eat yn in jiskefet te smiten? Of om efkes nei te tinken oan de skea dy't it oanrjochtsje kin. It hoecht om my ek net, hear, dat je al dy blikjes en plestik ferpakkings keapje kinne, mar ik leau dat it earder slimmer as better wurde sil.
As ik sjoch dat immen samar eat fuortsmyt, dan sis ik der wat fan, mar salang't al dat guod produsearre wurdt en te keap is yn winkels, tink ik net dat we it probleem de baas wurde sille. Ik ha der net genôch fertrouwen yn dat eltsenien syn ferstân nochris krijt. In soad lju binne sels ek degradearre ta in weismytartikel. Want al dy omkoalen en luilakken smite tegearre mei har rotsoai ek har ferantwurdlikheid en respekt foar de natuer fuort."


title: Te folle drank op en falske namme

maintext:
By in alkoholkontrôle yn Noardeast-Fryslân binne freedtejûn en -nacht fjouwer bestjoerders op de bon slingere. Trije fan harren binne begjinnend bestjoerder. Sy krigen allegearre in boete. In oare bestjoerder hie ek te folle dronken en ried ek noch fierste hurd.
Yn Ljouwert is freedtenacht in autobestjoerder trappearre op riden sûnder rydbewiis. De plysje hâlde him oan yn de Van Roonhuysestrjitte. Hy koe gjin rydbewiis sjen litte en him ek net legitimearje. De man joech in namme op, mar de plysje hie it fermoeden dat dat in falske namme wie. By fûillearjen fan de man kaam it rydbewiis dochs foar it ljocht. Op dat momint kaam de man mei syn echte namme op de proppen. De belutsene krige proses-ferbaal foar riden sûnder rydbewiis, it opjaan fan in falske namme en it net fuortendaliks ôfjaan fan it rydbewiis.


title: Amelanner ried wol ferbod op loslitten ballonnen

maintext: De gemeenteried fan It Amelân hat moandeitejûn unanym besletten om in ferbod yn te fieren op it op- en loslitten fan ballonnen op it eilân. De ried wol dat it kolleezje fan boargemaster en wethâlders de Algemiene Pleatslike Feroardering oanpast. Sa moat foarkommen wurde dat de ballonnen as swalkôffal foar oerlêst soargje op it eilân of yn it seewetter.


title: Ljouwerter, wer sûnder rydbewiis, rekket syn auto kwyt

maintext: In 45-jierrige Ljouwerter is tiisdeitejûn syn auto kwytrekke, omdat de man foar de sechsde kear oanhâlden waard sûnder rydbewiis. De plysje sette him op de Kanaalwei oan de kant en naam de auto yn beslach. Der is boppedat proses-ferbaal tsjin de dôfhûdige bestjoerder opmakke.


title: Resinsje: "De koralen fan it koar komme as in weach fan lûd"

maintext:
Ljouwert-Fryslân is Kulturele Haadstêd fan Europa en dus stiet ús provinsje yn 2018 bol fan de kulturele eveneminten. Toaniel, teäter, muzyk, festivals en gean mar troch, it kin net op. Dêrom stjoere we ús omroppers nei ferskate fan dizze foarstellingen ta as resinsint.
Wa bisto?
Klazina Hofstee
Wat dochsto by de Omrop?
Ik meitsje reportaazjes foar ferskate programma's lykas Tsjek, Hea! en Finster op Fryslân
Wat hasto mei kultuer?
Kultuer jout fleur en kleur oan it libben
Wêr hast hinne west?
De Fryske Matthäus Passion fan it NNO, yn de Grutte Tsjerke yn Harns
Hoefolle stjerren?
Fjouwer
"De Matthäus Passion fan Johann Sebastian Bach kin dizze dagen foar Peaske yn it Frysk belibbe wurde. It is in projekt fan Lân fan taal. It NNO lit oant en mei Goedfreed op ferskate plakken yn Fryslân de Fryske fertaling fan Peter Sijbenga hearre.
Ik bin in Matthäus-leafhawwer, net sasear in echte kenner. Foar my draait de Matthäus om emoasje, it is it lijensferhaal fan Jezus, mar it giet ek oer it lijen fan de minske. By in moaie útfiering lûkt dat lijen dy troch de lea. Do fielst de wanhoop, it fertriet, de ûnmacht. It ferhaal fan Bach wurdt tradisjoneel yn it Dútsk ferteld, no dus yn it Frysk.
No wol it tafal dat de earste útfiering fan in Matthäus dêr't ik ea west ha, ek in Fryske Matthäus wie. Sa'n tsien jier ferlyn yn de Roomske tsjerke op It Hearrenfean, mei de oersetting fan Eppie Dam. Ik moast it noch wat leare, it lústerjen nei de Matthäus, ik fûn dy earste kear prachtich, mar ek in hiele lange sit (in útfiering duorret sa'n trije oeren). Eppie Dam makke mear in frije ynterpretaasje fan de tekst, nei it foarbyld fan Jan Rot, dy't de Nederlânske fertaling makke hie. Wylst Peter Sijbenga sa ticht mooglik by de orizjinele tekst bliuwt. It is foar my te lang lyn om in ferliking te meitsjen. En spitigernôch ha ik de tekst fan Eppie Dam net mear. Pas letter begûn ik de tekstboekjes te bewarjen, en no helje ik dy boekjes ien kear yn it jier út it laad.
Troch de jierren hinne ha ik geregeld by de Matthäus yn Boalsert west, ûnder lieding fan dirigint Pauli Yap. Mei ien kear in útstapke nei Naarden, it "hillichdom" fan de Matthäus yn Nederlân. Spitigernôch sieten we dêr op in ferkeard plak, folslein efteryn, neist de húskes. Steurd wurde troch minsken dy't tuskentroch even nei it húske wolle, dêrfan krijst net dat "Matthäusgefoel".
Foar my jildt: wat faker ik nei de Matthäus gean, wat moaier oft ik it fyn. Siet ik earst sa út en troch noch wolris te suchtsjen en te draaien yn de tsjerkebanken, no moat ik altyd trije kear slokke as de ein tichteby komt. Is it no alwer foarby?
En no dit jier dus de Fryske Matthäus fan it NNO yn de Grutte Tsjerke fan Harns.
It Noord Nederlands ConcertKoor nimt dy oan it begjin fan it stik, tegearre mei it Martini Jongenskoor Sneek, mei nei de lêste dagen fan it libben fan Jezus.
It Frysk lient him goed foar it lijensferhaal. En de fertaling fan Sijbenga knalt der yn: "Bin bliksem en tonger ferdwûn yn de wolken? Skuor iepen dyn fjurrige ôfgrûn, o hel!"
De evangelist nimt dy mei troch it ferhaal. Troch sykte fan syn foargonger krige Peter Gijsbertsen pas in wike ferlyn de Fryske tekst foar it earst ûnder eagen. Dat er dan sa'n goede fertolking delset, is in prestaasje fan formaat. Ik hie noch wol in oere langer nei syn stim lústerje wollen.
Alle solisten binne stik foar stik in kadoke. Wat in prachtige stimmen. It NNO hat keazen foar ynternasjonaal ferneamde solisten om de rollen fan bygelyks Jezus, Judas en Petrus te fertolkjen. Se moasten har de Fryske tekst eigen meitsje. Wat knap.
Dirigint Reinhard Goebel hat de gong der goed yn. Hy liedt it NNO yn in heech tempo troch it stik en lûkt dy oan de hierren de muzyk yn. Do kinst as harker gjin kant op, tiid om nei de siken te gapjen is der net. De koralen fan it koar komme as in weach fan lûd en lijen op dy ôf. Pikefel.
Mar by de ferneamde aria's lykas Erbamje Jo (Erbarme dich) of As myn gûlen dan omdôch is (Können Tränen meiner Wangen) hie it tempo fan my wol in bytsje leger lizze mochten, om dy triennen de romte te jaan te fallen en it fertriet echt te fielen.
Nei it prachtige slotkoar "Wy sitte yn triennen fersonken" en trije kear slokke wie it alwer foarby. Al mei al fûn ik it in yndrukwekkende Matthäus-fertolking en in oanwinst foar de Fryske taal en muzyk."


title: Famke (17) út Ljouwert al mear as in wike fermist

maintext:
De 17-jierrige June Boonpog út Ljouwert wurdt sûnt ferline wike freed fermist. De plysje kaam sneon mei in herhelle oprop. Neffens de plysje is se yn Ljouwert op de trein nei Rotterdam stapt, mar der is neat mear fan har heard. Se soe wol yn de omjouwing fan Rotterdam en Capelle aan den IJssel wêze moatte.
June Boonpog hat in Aziatysk uterlik. Se hie in griene parkajas oan en hie in wite rolkoffer by har. Se is 1.70 oant 1.75 meter lang en hat donker hier. Minsken dyt ynformaasje hawwe oer de fermissing fan it famke, kinne belje mei de plysje op 0800-6070.


title: Kramer: "Melkfeehâlders moatte ek nêstpannen brûke"

maintext:
De Nederlandse Melkveehouders Vakbond soe meidwaan moatte oan it beskermjen fan greidefûgelnêsten mei saneamde nêstpannen. Dy oprop die deputearre Johannes Kramer woansdei by de iepening fan de provinsjale greidefûgelkennisdei op 'e Jouwer. In grut tal organisaasjes, wêrûnder leanwurkers en LTO-Noord, dogge mei oan de kampanje "grutsk op ús greidefûgels".
Dêrby wurde metalen nêstpannen oer in greidefûgelnêst set sadat de nêsten net sneuvelje by it jarjen mei de sleepslang. De Nederlandse Melkveehouders Vakbond docht net mei oan de kampanje en dat moat oars fynt deputearre Kramer.


title: Kampioen Mid-Fryslân is wer kuorbalhaadklasser

maintext: De kuorballers fan Mid-Fryslân spylje takom seizoen wer yn de haadklasse. Yn de lêste sealwedstriid waard it kampioenskip binnen helle troch yn Vriezenveen mei 25-17 te winnen fan Amicitia. Nei in stroef begjin kamen de kuorballers fan Reduzum en Grou better yn de wedstriid. By it skoft wie de foarsprong trije punten: 8-11.


title: Earste aai fan Súdwest-Fryslân fûn

maintext: Nei it earste ljipaai fan Fryslân by It Heidenskip freed, wie it snein wer raak yn Súdwest-Fryslân. En wer by It Heidenskip. It aai waard fûn troch Hendrik Haanstra fan Warkum. Hy mei moandeitemiddei nei it gemeentehûs yn Snits, nei waarnimmend boargemaster Magda Berndsen. Yn stee fan it echte aai lit er har in foto sjen fan syn fynst en krijt er in oarkonde en in tientsje finerslean.


title: Nije pompe makket lân by Reduzum geskikt foar greidefûgels

maintext:
Greidefûgels tusken Reduzum en Idaerd kinne tenei hearlik frette yn in nij, wiet stik lân dat der mei help fan de lokale tsjerke kaam is. De fûgelwacht en de tsjerke wurkje hjirfoar gear mei boer Jehannnes de Groot. De herfoarme tsjerke Reduzum, Idaerd, Friens hat de helte betelle fan in nije, ferrydbere yrrigaasjepompe fan de lokale fûgelwacht. Dy hiene sels net genôch jild om dat foarinoar te krijen en de tsjerke hat in fûns wêrút lokale inisjativen stipe wurde.
Sy wolle hjirmei ek boeren dy't lân fan harren pachtsje ynspirearje om mear te dwaan foar greidefûgels. Al is it altiten oan de boer sels om dêr wat mei te dwaan.


title: Philips ferrast oer fuortrinnen fakbûnen by cao-oerlis

maintext:
Philips is ûnoangenaam ferrast dat de fakbûnen fuortrûn binne fan de ûnderhannelingstafel. It cao-oerlis tusken it bedriuw en de fakbûnen sit op it stuit muorrefêst. Neffens Philips binne de foarstellen dy't op tafel leine mei ta stân kaam yn gearwurking mei de wurknimmers.
It bedriuw hopet dat de fakbûnen dochs fierder ûnderhannelje wolle, sadat der gau in nije ferbettere cao foar de wurknimmers komt.


title: LDODK slút play-offleas seizoen ôf mei oerwinning op DOS'46

maintext:
De kuorballers fan LDODK hawwe sneontejûn de lêste wedstriid fan it seizoen wûn. De ploech fan trainer Henk Jan Mulder stie tsjin DOS'46 by it skoft noch mei fiif punten efter, mar bûgde dat yn de twadde helte om. LDODK wûn op De Gordyk mei ien punt ferskil: 23-22.
Foar LDODK wie de wedstriid tsjin DOS'46 der ien om 'des keizers baard', want de ploech hat him net witte te pleatsen foar de play-offs. Miskien dat dat de reden wie dat LDODK min útein sette, want nei sân minuten stie DOS'46 al mei 4-0 foar. It late ta in rêststân fan 14-9 yn it foardiel fan de ploech út Nijeveen.
Nei it skoft liet LDODK sjen wol degelik kuorbalje te kinnen. De Gordyksters wûnen it duel úteinlik mei 23-22. Foar LDODK wie Marjolijn Kroon op skot mei fiif treffers.


title: Prins Friso yngenieurspriis foar Jan Klok fan Paqell

maintext:
Yngenieur Jan Klok fan it bedriuw Paqell yn Balk hat woansdei by de Prins Friso yngenieurspriis de publykspriis wûn. By de útrikking yn de Ryksuniversiteit Grins wiene ek prinses Mabel en prinses Beatrix oanwêzich.
De priis is bedoeld foar yngenieurs dy't har ûnderskiede yn ekspertize, ynnovearjend fermogen, maatskiplike impakt en ûndernimmerskip. Jan Klok wurket ek by wetterynstitút Wetsus yn Ljouwert en hy is spesjalisearre yn it ûntsweveljen fan gas. Dat soarget foar minder skea foar it miljeu.


title: Sike Suzanne Schulting kin WK yn Montreal mooglik net ride

maintext:
Shorttrackster Suzanne Schulting fan De Tynje kin mooglik net yn aksje komme op de wrâldkampioenskippen yn Montreal. De Olympysk kampioen op de 1000 meter hat in dei foar de wrâldtitelstriid noch altyd koarts. Neffens bûnscoach Jeroen Otter wurdt de kâns op dielname fan Schulting hieltyd lytser. Sy is sûnt tiisdei siik.
Schulting wie tongersdei wol eefkes op it iis, mar it wie gjin serieuze training. "Wat ze op haar hotelkamer voelt, voelt ze ook op het ijs. Dat is voor haar heel vervelend'', sei Otter.


title: Earste ljipaaien fan Ljouwert en Tytsjerksteradiel fûn

maintext:
Rutger van der Meer (39) fan Raerd hat freedtemoarn om healwei njoggenen it earste ljipaai fan de gemeente Ljouwert fûn. Van der Meer seach it aaike lizzen yn in stik greide tusken Grou en Jirnsum. Hy mei kommende wike nei it gemeentehûs yn Ljouwert. Boargemaster Crone sil him dêr ûntfange him om him te lokwinksjen en de oarkonde te oerlangjen.
It earste ljipaai fan Tytsjerksteradiel waard freedtemiddei fûn troch Rinze van der Ploeg fan Koatstertille. Dat barde om 14.40 oere by Skûlenboarch. Sneontemiddei om 17.00 oere is der in lytse seremoanje oan de râne fan de greide om Van der Ploeg yn it sintsje te setten.


title: Hieltyd mear brêgen wurde sintraal betsjinne

maintext:
It wettersportseizoen stiet foar de doar. By de provinsje meitsje se harren op foar in flotte betsjinning fan de brêgen yn Fryslân. Dat giet hieltyd mear automatysk en sintraal. Yn it Swettehûs oan it Van Harinxmakanaal yn Ljouwert wurde fjouwer brêgen yn Fryslân betsjinne. Op termyn sille hjirwei 40 brêgen fan net allinne provinsje, mar ek gemeenten betsjinne wurde.
De brêgewipper is hjoed-de-dei in ferkearslieder dy't tagelyk meardere brêgen iepen en ticht dwaan kin. It liket definityf dien te wêzen mei de brêgewipper en syn klompke. It wettersportseizoen begjint dit jier in wike earder as gewoanwei fanwege de komst fan de Dútske toeristen dy't dan al fakânsje ha.
De sintrale betsjinning sit no noch yn in tydlik ûnderkommen, mar der komt in nij gebou fan 20 miljoen euro.


title: Jong Oranje wint drege útwedstriid fan Andorra

maintext:
Jong Oranje is noch altyd yn de race foar dielname oan it Europeesk Kampioenskip fan takom jier yn Italië. Yn in drege útwedstriid tsjin Jong Andorra slagge it Nederlân tiisdeitejûn dochs mei 0-1 te winnen. It iennige doelpunt waard krekt foar rêst makke troch Arnout Groeneveld.
Denzel Dumfries en Pelle van Amersfoort (beide fan SC Hearrenfean) spilen de hiele wedstriid. Hearrenfeanspiler Michel Vlap soe ek útkomme, mar moast ôfsizze fanwege de gryp. Jong Oranje hat nei seis kwalifikaasjewedstriden alve punten en stiet op it twadde plak yn groep 4.


title: Earste ljipaai gemeente Hearrenfean twa kear fûn

maintext:
Betizing yn de gemeente Hearrenfean oer de fynst fan it earste ljipaai. Sawol Matthijs van Nijen as Wietse Jan Dijkstra tochten dat sy it earste ljipaai fûn hiene. It die bliken dat it aai fan Van Nijen al op freed fûn waard, mar dat dit net goed melden waard by de fûgelwacht. Dêrtroch bleau it frije fjild gewoan iepen.
Dijkstra koe hjirtroch sneon ek in earste aai fine. Nei oerlis mei beide finers is besletten dat beide troch boargemaster Tjeerd van der Zwan huldige wurde sille. Dêrby wurdt fermeld dat Van Nijen it earste ljipaai fûn en Dijkstra it twadde.
Eerste ei Heerenveen twee keer gevonden.
Gisteravond bleek dat er rondom het eerste #kievitsei van de gemeente #Heerenveen veel verwarring bestond over wie de rechtmatige vinder was. Lees hier het hele verhaal. https://t.co/FRDopGtJeS pic.twitter.com/fQwst0Jie1 — BFVW (@BFVW) March 25, 2018
Achtkarspelen
Ek it earste ljipaai fan Achtkarspelen waard dit wykein fûn. Dit barde sneontemiddei yn in greide by De Harkema. De finer fan it aai is de 27-jierrige Remco Hamstra fan De Rottefalle. De âld-ynwenner fan De Harkema, dy't lid is fan de fûgelwacht Stynsgea-Surhuzum, fûn it aai sneon om in oere as seis yn de middei.


title: FNP: jild Waadfûns moat ek nei 2026 beskikber bliuwe

maintext:
Jild fan it Waadfûns moat ek nei 2026 beskikber bliuwe foar de regio. Dat fynt de FNP yn Provinsjale Steaten. It Waadfûns hâldt oer acht jier op te bestean. Neffens in rapport fan in tal rekkenkeamers bliuwe no al tsientallen miljoenen op de planke lizzen, omdat projekten fertraging oprinne.
De FNP is benaud dat jild dat tsjin 2026 noch net útjûn is, werom giet nei it Ryk. De partij trunet der dêrom by Deputearre Steaten op oan om te avesearjen mei de projekten dy't betelle wurde mei jild fan it Waadfûns. Deputearre Steaten moatte it Ryk derop fergje dat it jild nei 2026 ek foar de regio beskikber bliuwt.


title: Frou dy't kanaal yn riden is: Goed dat der in fangrail komt

maintext:
"It is hartstikke goed dat der in fangrail by it Prinses Margrietkanaal del komt." Dat seit Roelie van der Wal út Strobos. "Ik haw der sels nammentlik tsien jier ferlyn ek alris mei de auto yn sitten. Dat barde doe't der in kat oerstuts."
"Yn dy tiid tocht ik fuortendaliks al: Der moat wat gebeure. Dat is no hielendal needsaaklik, omdat der hieltyd mear ûngelokken barre."
"We wenje hjir al fjirtjin jier en ik tocht altyd al: As it sa komt, moat ik dit dwaan, dat dwaan. Autorút iepen draaie, gurdle ôf. Myn auto kaam rjochtop yn it wetter telâne. Ik koe der sa út swimme."
"It wie glêd op de wâl, dus koe ik der net op komme. Gelokkich lei der in skip dêr't ik op klommen bin. De skipper hat my in kop drinken en waarme klean jûn. Gelokkich is alles goedkaam mei my."
Tsjinstwurdich docht Roelie net mear de gurdle om, as se by it kanaal del rydt. Se docht ek altyd rêstichoan, omdat se benaud is dat se der wer yn rekket.


title: Riemer Miedema fynt earste ljipaai by It Heidenskip

maintext:
Riemer Miedema fan It Heidenskip hat freedtejûn it earste ljipaai fan Fryslân fûn. Tegearre mei Jesper de Vries hat hy yn de omjouwing fan It Heidenskip socht nei ljipaaien. Om 18.03 oere fûn er it earste ljipaai.
Foarsizzing
It is in dei letter as foarsein wie: it Bûn fan Fryske Fûgelwachten en ekologysk advysburo Altenburg en Wymenga út Feanwâlden tochten dat it tongersdei tusken alven en tolven fûn wurde soe. Dat wie in foarsizzing dy't basearre wie op in berekkening oan de hân fan temperatuergegevens fan it KNMI.
Súd-Hollân
Woansdeitejûn fûn Fries om utens André Hornstra it earste ljipaai fan Nederlân yn de Súd-Hollânske gemeente Giessenlanden. Dêrnei waarden ek yn tal fan oare provinsjes ljipaaien fûn.
Letter as foarich jier
Foarich jier fûn Herman Mooi fan Wolvegea it earste ljipaai fan Fryslân op freed 10 maart. Dat die er yn de greide by Slikenboarch. Dat it dit jier letter fûn waard, komt trochdat der let yn de winterperioade noch froast wie.


title: Kijlstra ambulânsesoarch: "We steane altyd paraat"

maintext:
Kijlstra Ambulancezorg hat 28 auto's yn de provinsje. Op elke auto sit in sjauffeur en in ferpleechkundige. "Yn it foar witte we nei watfoar sikehûs oft we moatte mei de pasjint. No mei de gryp ha guon sikehûzen in opnamestop, mar we krije te hearren wêr't noch bêden frij binne, " fertelt direkteur Sietse Kijlstra.
Dat safolle minsken op it stuit siik binne, hat er noch net earder meimakke. "Us auto's binne altyd op de dyk, we kinne net stilstean. By sykte freegje we dus mear fan de minsken dy't wol wurkje. Ambulânsesoarch giet altyd troch, 24 oeren deis en sân dagen yn de wike. It is minskewurk."
Ferslachjouwer Geert van Tuinen hat trije jier lyn in hertynfarkt hân en hat sels ek yn de ambulânse lein. Mei ambulânsesjauffeur Jan Wilke Offringa en ambulânseferpleechkundige Hester van der Wal praat er oer wat sy yn sa'n sitewaasje dogge.
Omrop Fryslân slút oan by de lanlike 'Wike fan soarch en wolwêzen' om de soarch in ekstra ympuls te jaan. Yn de soarch binne grutte tekoarten en it ferlet fan nije minsken wurdt hieltyd grutter. Fan 12 oant en mei 17 maart is by Omrop Fryslân rom omtinken foar alle fasetten fan de soarch. Op radio, telefyzje en online dogge we ferslach fan tal fan aktiviteiten.
Sjoch foar mear reportaazjes, artikelen en ynformaasje op Omropfryslan.nl/soarch.
Mear witte oer de nasjonale Wike fan soarch en wolwêzen of oer it wurkjen yn de soarch? Sjoch dan op de webside fan Zorgplein Noord: Wzwnoord.nl.


title: Kollum: "It doarp dêr't de wyn frij spul hat"

maintext:
"Der wie ris in doarpke yn it noarden fan Fryslân, net fier fan it Waad. De wyn hie dêr altyd frij spul. Soms brocht er de rook fan de see mei, in sâltigens dêr’t de doarpslju de noas foar yn de loft stutsen en as âlde kunde begroeten. Dyselde wyn blies al in ivichheid oer de greiden en it boulân by it doarp. Hy liet de donkere, fette klaai glânzgje, de fruchtbere grûn dy’t de bêste ierappels opsmiet. Fûgels brûkten him om harren paad te sykjen: Oer de see, yn ’e kwelders, boppe it lân. Skiep joech har as skiere wolkens op ’e seedyk del. Dêrachter puollemuolke it Waad. In lânskip ûntstien sûnt de lêste iistiid, aloan yn beweging, alle dagen nij en oars. De minsken út it doarp kamen dêr geregeld om de wide kimen oer te eagjen. Se koene de sylhûetten fan de eilannen, ferstiene it lispeljen fan it slyk, wisten wannear’t it wetter oan kaam en wannear’t it ferrûn. It bestean azeme stadich yn en út, en de minsken sykhellen mei. Se wiene tefreden, ek al wie it net altyd maklik en moast der bodde wurde.
Doe, op in dei, tsjinne har in bedriuw oan dat har dwaande hâlde mei de produksje fan ierdgas en ierdoalje. It die nammentlik bliken dat ûnder it doarp, dêr’t de wyn altyd frij spul hie, in grut gasfjild siet dat oant fier ûnder it Waad trochrûn. Dat bedriuw woe dat gas winne. Dêrta moast yn it doarp in boartoer komme, de grutste dy’t it bedriuw hie. Der moasten kilometers lange liedingen oanlein wurde, yn en oer de grûn, dy donkere, fette klaai dy’t de wyn glânzgje liet en de bêste ierappels opsmiet. Om de boarlokaasje hinne moasten hege stekken mei lûdswarjende isolaasje komme, fanwegen it kabaal fan generatoaren. It bedriuw hie de ferplichting om op ferskillende plakken tiltmeters te pleatsen, kastjes dy’t it triljen en skodzjen fan de ierde registrearren.
Want dat de grûn trilje en skodzje soe stie swart op wyt yn ferskate rapporten. De grûn soe sakje troch it boaren, foar en achter de seedyk, dêr’t it Waad noch lispele en de fûgels kriten. De krún fan de seedyk soe ek sakje, dat dy moast ophege en fersterke wurde. It sykheljen fan it bestean yn it doarp, dêr’t de wyn frij spul hie, stike. Minsken waarden ûnrêstich. Se begûnen yn ’e kont te hingjen. It bedriuw die wat it altyd die: it rôp hiel lûd dat it allegearre tafoel, dat de lju net bang wêze moasten, struiden tasizzingen yn ’t rûn as politisy yn ferkiezingsstriid.
Se struiden ek mei jild. Dat diene se al jierren, want dêr waarden minsken minder ûnrêstich fan. It bedriuw hie al lang útfûn dat idealen te keap wiene, fan de yndividuele boarger oant de heechste bestjoerslagen ta. Dat it bedriuw net presys witst hoe grut de effekten fan harren aktiviteiten wêze soene –los fan wat al beskreaun stie– hâlde har net tsjin. Dat in oerâld lânskip oantaast wurde soe ynteresseare har net. Krekt sa min as de miening fan de doarpslju. De sucht nei jild wie sterker as de wyn dy’t altyd frij spul hie. Lûder as it lispeljen fan it Waad. Dreger as de donkere, fette klaai dy’t de bêste ierappels opsmiet."


title: Brêge Koarnwertersân noch stikken, kâns op fertraging

maintext: Ferkear dat gebrûk meitsje wol fan de Ofslútdyk moat noch altyd rekken hâlde mei fertraging. De noardlike draaibrêge by Koarnwertersân, yn de rjochting fan Noard-Hollân, rekke tiisdei opnij stikken. Troch in technyske steuring wol de brêge net mear ticht. Der wurdt wurke oan in oplossing. It ferkear yn beide rjochtingen wurdt oer de súdlike brêge laat.


title: VLOG: Wat betsjutte de ferkiezingen foar dyn gemeente?

maintext:
Op woansdei 21 maart binne de lanlike gemeenteriedsferkiezingen en meie de ynwenners fan fjirtjin Fryske gemeenten stimme foar in nije gemeenteried. Wat libbet by de ynwenners fan dizze gemeenten? Om dat út te sykjen binne Bauke Deelstra, Lennie Bronsveld en Afke Boven fan 12 oant en mei 16 maart op 'en paad om út al dizze gemeentes wei ferslach te dwaan. Dat dogge se op Omrop Fryslân Radio, mar ek online yn de foarm fan in vlog.
Lennie Bronsveld is op It Amelân


title: UPDATE: Wettersteuring tusken Wommels en Ljouwert foarby

maintext: Yn ferskate doarpen tusken Ljouwert en Wommels hat tiisdeitemiddei trije oeren lang in wettersteuring west. Under oare yn Mantgum, Wommels, Bears, Wiuwert en Boazum kaam gjin of net folle wetter út de kraan. Neffens Vitens kaam dat troch in breuk yn de wetterlieding. Om trije oere hinne hie Vitens it probleem oplost.


title: Ferlies fuotbalfroulju SC Hearrenfean tsjin PSV

maintext: De froulju fan SC Hearrenfean ha tiisdeitejûn yn de kampioenspûl mei 4-1 ferlern fan PSV. De thúsploech koe, op it fjild yn Nijhoarne, amper partij jaan. PSV kaam nei in healoere op foarsprong en daliks dêrnei waard dy foarsprong ferdûbele. Fenna Kalma die foar de Feansters oan it begjin fan de twadde helte wat werom. Mei twa goals healwei de twadde helte makke de ploech út Eindhoven dien wurk.


title: Earste ljipaaien fûn yn De Fryske Marren en Weststellingwerf

maintext:
Yn twa gemeenten binne tiisdei wer earste ljipaaien fûn. Yn de gemeente De Fryske Marren hat Klaas Jager it earste aai fûn yn Nijehaske. Rommert Dijkstra fûn it earste aai fan Weststellingwerf oan de Lindedyk yn Wolvegea.
Beide aaien binne kontrolearre en de finers sille ynkoarten ûntfongen wurde troch de boargemasters fan beide gemeenten, yn De Fryske Marren troch boargemaster Veenstra en yn Weststellingwerf troch boargemaster Van de Nadort. Ferline jier wie boargemaster Van Klaveren fan Weststellingwerf de iennichste boargemaster, dy't der net oan meiwurkje woe.
Yn Fryslân is no yn trije gemeenten it earste aai fûn. Sawol it earste aai yn Fryslân as it earste aai yn de gemeente waarden fûn yn de gemeente Sudwest Fryslân, beide yn It Heidenskip.


title: Opknapbeurt natuergebiet Oude Willem set freed útein

maintext:
It opknappen fan it gebiet Oude Willem yn it hert fan it Drents-Friese Wold set kommende freed offisjeel útein. Doel is dat de natuer der robúster wurdt en der mear fariaasje yn komt. Om dat te berikken wurdt ûnder oare it wetterpeil oanpakt. De start wurdt fersoarge troch de deputearren Johannes Kramer fan Fryslân en Henk Jumelet fan Drinte.
It oanpakken fan Oude Willem is ûnderdiel fan in folle gruttere opknapbeurt fan it Drents-Friese Wold. Dy wurdt yn meardere fazen útfierd.


title: Fermiste June (17) út Ljouwert is weromfûn

maintext:
It fermiste famke June Boonpog út Ljouwert is wer teplak. It 17-jierrige famke út Ljouwert waard sûnt 2 maart fermist. Neffens de plysje ferkeart se yn goede sûnens. De reden fan de fermissing is net bekend makke.
Earder melde de plysje dat June fanút Ljouwert de trein nei Rotterdam pakt hie. Oft se dêr ek fûn is, is net bekend.


title: Justlease hâldt dochs op as reedrydsponsor

maintext:
Justlease sjocht dochs ôf fan in trochstart as sponsor fan harren reedrydploech. De bedriuwslieding bliuwt by it beslút om nei dit seizoen op te hâlden mei de reedrydploech, dêr't ûnder oaren Ireen Wüst en Antoinette de Jong foar ride.
Tiisdei kaam Wüst mei it nijs nei bûten dat Justlease mooglik in trochstart meitsje soe, mar dat der foar har gjin plak mear wie. De sponsor soe de 31-jierrige Wüst te âld fine mei it each op de takomst. Dit kaam Justlease op de nedige krityk te stean.


title: Plysje siket trochriders nei oanriding yn De Westereen

maintext:
De plysje siket twa ynsittenden fan in VW Transporterbus mei oanhinger, dy't tongersdeitemoarn om healwei achten hinne op de Fogelsang yn De Westereen in fytser oanriden ha. De beide manlju stapten nei de oanriding wol út om te freegjen hoe't it gie, mar rieden dêrnei troch sûnder gegevens achter te litten. De jonge fytser rekke net ferwûne, mar hat wol skea oan syn fyts. Datselde jildt foar in jonge, dy't mei him op fytste en ek foel.
De plysje ropt de manlju fan it buske op om harren te melden. Neffens de plysje giet it om in man fan ûngefear 50 jier mei in burd en in man fan om de 30 jier hinne mei in bril.


title: Britsumer moat sel yn foar gewelddiedige oerfal op âlde frou

maintext:
In man út Britsum hat fiif jier sel krigen foar in gewelddiedige oerfal op in âlde frou yn Hjerbeam. De man oerfoel de frou mei in maat fan him. Se brûkten in soad geweld en tapeten it slachtoffer fêst mei duct tape. De frou hat noch altiten lêst fan de gefolgen.
De Britsumer is feroardiele op grûn fan DNA-spoaren op de tape. Sels ûntkent er dat er wat mei de oerfal te krijen hat. Neffens him is it âlde tape en wolle oaren him deryn luze. De rjochter leaut dêr neat fan. Njonken dat de man fiif jier sel krigen hat, moat er syn slachtoffer 12.000 euro skeafergoeding betelje. De oare dieder is noch altiten net fûn.


title: FIDEO: 'Fryske Peter Sagan' wol wrâldkampioen wurde yn Rio

maintext:
Tristan Bangma út Donkerbroek hat op de WK baanhurdfytsen yn Brazilië mar ien doel foar eagen: wrâldkampioen wurde. Bangma komt tegearre mei Patrick Bos op trije ûnderdielen yn aksje op de WK, dy't fan 22 oant 25 maart yn Rio de Janeiro hâlden wurde. "Ik ga naar Rio om wereldkampioen te worden", seit Bangma. "Mocht dat niet lukken is het een teleurstelling."
Bûnscoach Eelke van der Wal fan Holwert hat hege ferwachtingen fan it duo. "Ik seach Tristan krekt fytsen en hy like fan achteren krekt op Peter Sagan. Tristan is ôfgryslik sterk."


title: Nêstkappen tsjin nêstskea troch lânboumasines by briedfûgels

maintext:
De maitiid komt der oan. Neffens de saakkundigen wurdt it earste ljipaai nije wike tongersdei fûn. Oft dat echt sa is moatte we noch eefkes ôfwachtsje, mar tongersdeitemoarn waard op it lân fan boer Berend Mulder alfêst wol stilstien by it begjin fan it briedseizoen. Ek wie der omtinken foar it foarkommen dat de nêsten ferneatige wurde troch de grutte lânbou masines.
In simpele mar ynventive nêstkap, dy't oer it fûgelnêst drukt wurdt, soarget derfoar dat it nêst en de aaien fan de fûgels gjin skea oprinne as der in sleepslang oerhinne giet. Tongersdei waard sa'n earste nêstkap demonstrearre troch boer Berend Mulder, LTO regio bestjoerder Peet Sterkenburgh en deputearre Johannes Kramer.


title: Sulver foar shorttrackfroulju op it WK by relay

maintext:
De Nederlânske shorttrackfroulju, mei Suzanne Schulting en Rianne de Vries, hawwe in sulveren medalje wûn op it WK yn it Kanadeeske Montreal. Yn de finale wie Súd-Korea fiersten te sterk, mar dêrachter wie it tige spannend. De Oranjeploech focht in fûl duel út mei Kanada. Uteinlik kamen de Oranje froulju dêr op de streep winnend út.
De manlju, mei Sjinkie Knegt, Daan Breeuwsma en Itzhak de Laat, riden in teloarstellende finale. Der wie ien momint dat Sjinkie Knegt fan it fjirde nei it twadde plak gie, mar koart dêrnei sakte Nederlân wer fuort. Tsjin de ein fan de wedstriid koe ek Knegt gjin poadiumplak mear pakke foar ús lân.


title: Klachten oer glêde betonplaten by Lemster rûnwei

maintext:
Bestjoerders op de N359 tusken De Lemmer en Balk hawwe lêst fan glêde betonplaten. Dy binne troch de provinsje dellein as tydlike rydbaan om't oan de dyk wurke wurdt. In grutte frachtwein mei molke rekke snein fan de dyk. De Frânske ferfierder wie ûnderweis nei it molkepoeierfabryk yn Sleat.
Neffens frachtweinsjauffeur Richard de Boer kleie in soad sjauffeurs oer de glêde betonplaten. Sjauffeurs hawwe der neffens him benammen lêst fan by min waar. Ek soe de 100 meter lange rydstrook fierstente smel wêze. De provinsje nimt foarearst gjin maatregels. Der wurdt sjoen nei de mooglikheid om ekstra buorden te pleatsen. "Mar miskien wurdt ek wol gewoan te hurd riden," seit wurdfierder Gerrit Hofstra. Der steane al buorden dy't oanjouwe dat troch de wurksumheden mar maksimaal 30 kilometer yn 'e oere tastien is.
Bussjauffeurs reagearje nuchter op de glêde betonplaten. "Je moatte gewoan net te hurd ride", seit Sjouke de Ruiter, sjauffeur by Qbuzz. Neffens Anke Steenstra wurde de sjauffeurs al warskôge foar de glêde betonplaten troch in sintraal systeem. "Dêrom wit ik dat ik hjir gewoan myn snelheid oanpasse moat."
Wurk rint út
Earder waard dúdlik dat it wurk oan de rûnwei fan De Lemmer folle langer duorret as pland. De wurksumheden moasten noch foar de simmer klear wêze, mar it wurdt ein dit jier. Dat komt ûnder oare troch it wiete waar en trochdat de oannimmer in soad kabels en liedingen yn de grûn oantrof, dy't yn it foar net bekend wiene.


title: Piet Paulusma: "It peaskewykein fan de winterjas"

maintext:
Tochten wy dat we einliks rjochting de maitiid giene, dochs moatte we de winterjas, de sjaal en de mûtse noch mar net yn de kast hingje. It peaskewykein liket nammentlik kâld en wiet te wurden. Neffens waarman Piet Paulusma sille de temperatueren dit wykein oerdeis net boppe de 10 graden út komme. Nachts kin it kwik ek noch ûnder it nulpunt gean.
En as oft dat noch net genôch is, tinkt Paulusma dat it reine sil en kin der op peaskesnein sels snie falle yn it Waadgebiet! "It wurdt it peaskewykein fan de winterjas", sa seit ús waarman. Dochs lit de sinne him ek sjen, dus it peaske-aaisykjen mei de bern kin moai tusken de buien troch. Wol goed oanklaaie fansels en de mofkes ek mar oan.
En hâld moed, want nei peaskemoandei geane de temperatueren wer omheech. Sille wy dan lang om let dochs maitiidswaar krije?


title: FIDEO: Sa sjocht in dei fan SC Cambuur-trainer Hake derút

maintext:
Hast twa moannen is René Hake no trainer fan SC Cambuur. Hy en de klup steane oan it begjin fan in wichtige perioade. Yn de kommende wedstriden moat troch de Ljouwerters dielname oan de play-offs feilichsteld wurde. Reden genôch om in dei mei de 46-jierrige Drint mei te rinnen.
Hoe sjocht er werom op syn begjinperioade yn Ljouwert en wat tinkt er fan de rest fan it seizoen? Dêrneist giet er ek noch op oare saken yn. Hoe riedt er him, tegearre mei de oare leden fan de technyske stêf, ta op in wedstriiddei? Wat fynt er fan de gearwurking mei syn assistinten Sipke Hulshoff en Jan Bruin? En is Hake al yn de Ljouwerter binnenstêd west?


title: Drone-akku's binne samar leech mei dizze kjeld

maintext:
Besitters fan drones dogge der ferstannich oan om harren apparaat by temperatueren ûnder nul oan de grûn te hâlden. Dat seit drone-ûndernimmer Jan Wiersma fan it bedriuw Vliegend.nl út Dokkum. Neffens Wiersma binne drone-akku's by temperatueren ûnder nul folle flugger leech. In drone kin dan ûnbestjoerber wurde of sels delstoarte. Yn Fryslân is dat - foarsafier ús bekend - dizze froastperioade noch net bard, mar op guon oare plakken yn Europa wol.
Waarme akku
Wiersma advisearret drone-besitters dêrom om net needsaaklike flechten út te stellen oant dat de temperatuer wer boppe nul is. Yn it gefal dat minsken dochs in drone ynsette wolle, dogge se der goed oan om mei waarme akku's te wurkjen, want dy geane langer mei as kâlde akku's. Der binne trouwens ek drones op de merk, dy't wol in skoftke fleane kinne as it kâld is. It giet dan meastentiids om de djoerdere types foar bedriuwsmjittich gebrûk. De wat goedkeapere drones foar de konsumintemerk kinne yn 'e regel net goed oer winterwaar, sa warskôget Wiersma. It risiko sit dan net allinnich yn de drones sels, mar ek yn it apparaat dat de drone oanstjoert. Dat wurdt faak dien mei in tablet of in smartphone en ek dy binne mei lege temperatueren samar leech.
Hurde wyn
It bedriuw fan Wiersma leveret drones oan ûnder oare bouboeren, mar ek wol oan natuerorganisaasjes, dy't har gebiet sa fan boppe yn de gaten hâlde kinne. Alle klanten krije wiidweidige ynstruksje oer wannear't se in drone wol en net ynsette kinne. Drones binne oer it generaal gefoelich foar min waar. Njonken kjeld binne ek hurde wyn en in soad reinwetter risikofaktoaren.


title: Achterrinnende digitale klokken oarsaak defekt loftalarm

maintext:
It moanlikse loftalarm gie moandei op in soad plakken net ôf troch de te traach wurkjende digitale klokken. Dat meldt it Instituut voor Fysieke Veiligheid op Twitter. De Veiligheidsregio's giene moandei noch út fan in technysk mankemint.
It ynstitút meldt dat der hurd wurke wurdt om it probeem op te lossen. In soad digitale klokken rinne sûnt heal jannewaris oant wol seis minuten achter. Dat komt omdat Kosovo en Servië op it stroomnet in konflikt útfjochtsje oer ôfspraken foar it heechspanningsnet.


title: FIDEO: Keunstner M.C. Escher fûn syn ynspiraasje yn Italië

maintext:
Ien kear hat de yn Ljouwert berne keunstner M.C. Escher (1898-1972) noch werom west yn Fryslân. Dat wie doe't er krekt troud wie mei syn Russyske frou Jetta Umiker, en har Fryslân sjen litte woe. Se brochten ek in besite oan syn bertehûs, it Stedspaleis yn de Grutte Tsjerkstrjitte dêr't no keramykmuseum Princessehof yn sit.
Maurits Escher fûn Nederlân en oare Noardeuropeeske lannen lykwols net ynspirearjend genôch om te tekenjen. Hy socht it leaver yn Súd-Europa, yn Spanje en foaral Italië. Flak nei syn ôfstudearjen oan de Haarlemse School voor Bouwkunde en Sierende Kunsten reizge hy nei Italië. Hy hat er tolve jier wenne, wêrfan tsien yn Rome.
Nijsgjirrige linen
Yn it Italiaanske lânskip fûn hy de moaiste foarmen, foaral yn de natuer en yn de berchdoarpkes fan de Abruzzen. Maitiids luts hy der op út mei twa ezels: in pakezel en in skildersezel. Hy makke nachtlike kuiers troch Rome, omdat dan de gebouwen moai ferljochte wienen en hy de kontrasten tusken ljocht en tsjuster goed sjen koe. It gong Escher net om de klassike ruïnen of de Romeinske skiednis; hy fûn as grafikus foaral de linen ynteressant. De tekeningen dy't Escher yn Italië makke, hat er syn libben lang brûkt as basis foar syn wurk.
Yn de tentoanstelling 'Escher op reis' yn it Fries Museum is in protte omtinken foar de tekeningen út Italië. Der sille lito's, houtsneden, printen en orizjinele tekeningen te sjen wêze. Neffens it Fries Museum is dit de earste Escher-tentoanstelling dêr't safolle orizjineel wurk byinoar brocht is. De iepening is op 28 april.


title: Cao-oerlis Philips sit muorrefêst

maintext:
"Meten met twee maten als het om beloning gaat." Dat ferwyt krijt de direksje fan Philips fan fakbûnen CNV Vakmensen, FNV Metaal en de Unie. Nei fjouwer kear ûnderhanneljen oer in nije cao krijt it personiel 2 prosint leansferheging tabedield. Dat wurdt útbetelle yn twa kear: per maaie en oktober 2018. Topman Frans van Houten strykt 8 prosint op, yn ien kear. De fakbûnen wolle fan Philips in leansferheging fan 3,5 prosint, op basis fan de goede jiersifers fan de multinasjonal.
De cao-ûnderhannelingen tusken Philips en de fakbûnen rûnen foarige wike fêst.


title: Kollum: "As de brânwacht"

maintext:
"De brânwacht hat yn Fryslân gemiddeld 9,6 minuten nedich om teplak te wêzen by in brân. Dat docht bliken út sifers fan it Centraal Bureau voor de Statistiek. Alles wurdt op de sekonde nei byhâlden. De brânwacht moat nammentlik eins yn 8 minuten teplak wêze kinne, neffens de noarm. Yn Fryslân is dat hast net mooglik troch de tinbefolke gebieten. Sa'n gebiet as dêr't ik wenje bygelyks, yn Aldegea. Fandêr dat der plannen binne om yn ús doarp in kazerne del te setten.
In brânwachtkazerne yn Aldegea. It nijs gie as diggelfjoer troch ús doarpke. Want dêrfoar binne fansels frijwilligers nedich. Hé, tocht ik, miskien is dat wol wat foar my. Dus ik haw ris efkes socht op ynternet wêr'tst as frijwillige brânwachtman of -frou oan foldwaan moast. En blikjepiebe, dat is net samar wat.
Om te begjinnen hast in goeie kondysje en in goed úthâldingsfermogen nedich. Moast stressbestendich wêze en dei en nacht paraat stean. Moast 18 jier of âlder wêze, op syn minst 1,65 meter lang en oer de swimdiploma's A en B beskikke. Krijst deselde oplieding as in beropsbrânwacht, dus moast ek noch flink oan de stúdzje. En... dat soe ik hast ferjitte. Moast op trije oant fiif minuten ôfstân fan de brânwachtkazerne wenje en wurkje. Want moast fansels op alle mooglike mominten ynsetber wêze.
Mar foardat it safier is, krijst in sporttest, in brânwachttest, in swimtest én in psychologyske test. Boppedat wurdst medysk kard en moast in 'Verklaring omtrent gedrag' ynleverje. Pas ast al dizze testen helle hast, meist as frijwilliger oan 'e slach om brannen te blussen. Oant no ta tink ik dat ik alles wol helje soe. Dus entûsjast lêsde ik fierder.
Doe kaam ik by it kopke 'Wat ga je doen?' En dêr hie ik sels efkes net sa goed oer neitocht. Want brannen blusse is net it iennichste datst dochst. As frijwillige brânwacht komst fan alles tsjin. Dus net allinnich in brân mar ek slimme auto-ûngelokken, ferdrinking, rampen en ûngelokken mei skealike stoffen. Mei oare wurden: moast der fan hâlde om oeral mei de noas boppe-op te stean en dan net allinnich om te koekeloeren, mar om echt de hannen út de mouwen te stekken.
Sjoch, en dêr hekje ik ôf. Ik wol bêst wol meihelpe om in sneue ko út in dongput te rêden. Mar om te sjen hoe't kij yn in brânende stâl steane, harrejakkes nee. Ferkearsslachtoffers út in auto knippe; ik moat der net oan tinke. Of in bedriuwspân binnen stappe dêr't gemyske stoffen fûn binne om te sjen oft der noch minsken binne. Ferskriklik.
Mei oare wurden: út dizze koarte stúdzje nei myn eigen brânwacht-mooglikheden hat bliken dien dat ik totaal mar dan ek totaal gjin brânwachtfrou bin. No mar hoopje dat der ûnder dy oare 1700 Aldegeasters wól geskikte kandidaten sitte. Want oars hawwe wy hjir aanst wol in kazerne mar gjin frijwilligers. Heech tiid om as de brânwacht op syk te gean."


title: Winterwaar komt dit wykein werom, seit Piet Paulusma

maintext:
Kening Winter komt it kommende wykein tydlik werom, sa meldt waarman Piet Paulusma. Hy warskôget foar froast, snie en lege temperatueren troch de oanfier fan loft út de Poalstreken. It wurdt neffens Paulusma goed kâld. De kjeld berikt ús provinsje yn de nacht fan freed op sneon.
Oerdeis bliuwt it krekt boppe nul en yn de nacht daalt de temperatuer ûnder it friespunt, mar troch de hurde eastewyn fielt it yn de nacht oan as min 15 graden. Der is kâns op snie en hagel en dêrom ek kâns op glêdens.


description: Olympysk kampioene Suzanne Schulting docht dit wykein 'gewoan' mei oan de WK shorttrack yn Kanada. Schulting wie ôfrûne wike siik, hie koarts en twivele dê

title: Schulting docht nei trije dagen koarts dochs mei oan WK


title: Militêren meie wer yn unifoarm oer strjitte

maintext:
Nederlânske militêren meie sûnt moandei wer yn unifoarm oer strjitte. Op fersyk fan de kriichsmacht lûkt minister Ank Bijleveld it ferbod wer yn, dat sûnt 2014 yngong. De regel waard ynfierd yn ferbân mei terroristyske drigingen, mar yn 2016 alwer ferromme. Doe mochten militêren ek wer mei harren unifoarm yn de auto.
Gefoel fan feilichheid
Op de beropsoplieding foar definsje fan ROC de Friese Poort fine se it in goede feroaring. Patrick Vreeman is opliedingsmanager fan de oplieding definsje oan ROC de Friese Poort. "In een uniform zit ook iets van dat je trots mag zijn op je uniform en dat je de orde wilt handhaven", fertelt hy. Persoanlik tinkt Vreeman dat it foar de mienskip in gefoel fan feilichheid jout. "Tuurlijk heb je ook wel eens een andere gedacht als je tegenwoordig op Schiphol loopt, dat je denkt van 'wow, ze lopen er heel zwaar beveiligd bij, er is hier misschien wat aan de hand'. Maar dat is de ene kant van de medaille, de andere kant is dat je je ook veilig kunt voelen door de stevige controle", seit Vreeman.
Foar de oplieding betsjut it ek dat studinten oefenje kinne yn unifoarm yn gebieten as de Griene Stjer. Oankommend beropsmilitêr en studint Siem Leeuwen is der bliid mei. "Nu oefenen we op een terrein waar we in twee minuten door heen zijn", fertelt hy. "Ook is het een hondenuitlaatgebied en staan we ons daar in ons onderbroek aan en uit te kleden. Het is mooi dat dat straks niet meer hoeft", fertelt Leeuwen. Dêrby komt dat hy útstriele kin dat er militêr is as er meikoarten klear is mei de oplieding. "Dan kin ik sjen litte dat ik militêr bin", fertelt hy.


title: Kollum: "Suit Supply"

maintext:
"Besmeurd, bekladde, yngoaid en ôfplakt - dat is wat der barde mei tsientallen reklameposters dêr't twa tútsjende manlju op stean. De manlju ha kreas de klean oan, meitsje gjin obsene gebearen en promoatsje neat kontroversjeels. Gewoan in reklame foar in kleanmerk, yn posterfoarm ophongen yn bushokjes.
It is nuver, mar ik sels, homo, sjoch fan sokke berjochten einliks amper mear op. Ik ha al in pear jier op it wurd 'homo' in google news alert, en elke wike krij ik in oersjoch fan grut en lyts nijs op dat mêd. Ik krij ylt op myn siel. Yn Zwolle waard der in swastika op skildere, en online kamen der ek reaksjes. Ik ha in pear sammele.
Reaksje 1: 'Misschien worden mensen er wel erg ziek van dat ze continu, elke dag weer GEDWONGEN worden om homo's te accepteren, je moet ze tegenwoordig leuk vinden. Het word (sic) door je strot geduwd, daar ben ik persoonlijk ook echt helemaal klaar mee.'
Reaksje 2: 'Ze willen maar dat je zegt homo's zijn geweldig dat ze zoveel aandacht krijgen. Ach flikker toch op. Zijn toch ook geen heteroposters.'
Reaksje 3: 'Straks loop ik in de stad langs zo'n poster met mijn zoontje; en zo maken ze hem dan al homo.'
Ik kin soks ienfâldich wjerlizze. Sa as dat je homo's net leuk hoege te finen, mar dat der noch al wat tusken leuk en swastika's yn sit; sa as dat je werklik dea goaid wurde mei heteroposters mar dat soks de gemiddelde persoan blykber net opfalt; en sa as dat homo's net makke wurde, mar dat homoseksualiteit in kwestje fan oanlis is, in kombinaasje fan genen en hormoanen yn 'e mem by de swangerskip. Mar moat ik dat dwaan? Alwer?
Ja. Hjir sjogge we hoe't der wier tocht wurdt oer LHBT'ers, mar wat meastal wat bedekt bliuwt. Ik ha it al faker sein: der is noch altyd in groep yn Nederlân dy't der gjin beswier yn sjocht dat it wurd 'homo' as skelwurd brûkt wurdt. It NOS Jeugdjournaal makke ferline wike in item oer hoe't it op skoallen giet.
Foaral yn 'e brêgeklasse hearre je it faak, sa stelt de NOS fêst. Dat seit my twa dingen: ten earste dat dit dus bart, en ten twadde dat it yn de hegere klassen, as bern wat tûker wurde, as bern wat folwoeksener en empatysker wurde, it diels ôfleare.
Diels. Want oars waarden die abrys net bekladde of kapottrape, en kamen der online net sokke ûnbegryplik domme teksten. We tinke wolris dat de homoakseptaasje yn Nederlân wol klear is. We ha al santjin jier it homohoulik, we ha al mear as tritich jier de Canal Parade en we ha organisaasjes as it COC. En we ha dochs ferstân, as mienskip wurde we ek reedliker en begripe we mear. Dat soene je tinke.
In grapke of nijs oer homo's of homo en gay as skelwurd. Ien kear kinne je it hawwe, net sa slim, je moatte earne tsjin kinne. Nei in pear kear wurdt it irritant, dan witte je it wol en begjint it te fielen as in stien dy't de skoech mar net út wol. Nei in skoftke kinst oan neat oars mear tinke, en bepaalt it dyn libbenshâlding kompleet. Dêrom binne sommige LHBT'ers sa aktivistysk, dêrom wolle we it der oer ha, dêrom moat der wat feroarje. Want it giet mar troch.
Ik brûk elk poadium dat ik ha om hjir oer te praten. Alle dagen wer. En soms tink ik wolris dat it foar my al te let is, dat ik al tefolle yndoktrinearre, hersenspield miskien, troch it fergif fan de slûpende homohaat. Dat ik al tefolle akseptearje, troch myn ylt tefolle oer my hinne lit. Mar krekt dy bern, sa as dy jonge út it jeugdjournaal, dy't der efterkomme dat se yn de genetyske en hormonale situaasje west binne dat der foar soarget dat se harren eigen geslacht leuker fine as it oare, dy ha it nedich dat dit ophâldt.
Twa tútsjende manlju op in poster yn in bushokje. Wat feroaret dat oan dyn libben."


title: Tûzen fakatueres yn soarch: "De nood is hoog"

maintext:
Wurkje yn de soarch is net hiel populêr. De wurkdruk is heech, it is lichaamlik swier wurk en somtiden ek mentaal swier. "Het imago van de zorg is gedateerd, mensen hebben vaak nog het klassieke beeld van billenwassen en mensen in bed leggen. Met deze week willen we zoveel mogelijk mensen kennis laten maken met de zorg. Dat het zoveel meer is en dat het ook veel breder is, er komt bijvoorbeeld ook een stuk techniek bij kijken," fertelt Ida Grasdijk, direkteur fan ZorgpleinNoord.
Minsken yn de soarch ha it drok. Troch de hege wurkdruk hat it personiel te min tiid foar de bewenners yn fersoargingshûzen. Dat is it byld fan men fan de soarch hat. De need is heech. "Deze maand hebben we duizend vacatures in de zorg in de drie noordelijke provincies. We hebben onmiddelijk mensen nodig."
Se besykje minsken te ferlieden om yn de soarch te wurkjen. "Mogelijk willen mensen meer werken of willen mensen die al zijn gestopt weer werken, maar die moeten dan wel worden bijgeschoold." Nei ôfrin fan de wike fan de soarch hopet se dat minsken gau wurk fine. "Alliade had vorige week speeddates. Van de 75 mensen die ze hebben gezien, zijn er 18 aangenomen."
Omrop Fryslân slút oan by de lanlike 'Wike fan soarch en wolwêzen' om de soarch in ekstra ympuls te jaan. Yn de soarch binne grutte tekoarten en it ferlet fan nije minsken wurdt hieltyd grutter. Fan 12 oant en mei 17 maart is by Omrop Fryslân rom omtinken foar alle fasetten fan de soarch. Op radio, telefyzje en online dogge we ferslach fan tal fan aktiviteiten.
Sjoch foar mear reportaazjes, artikelen en ynformaasje op Omropfryslan.nl/soarch.
Mear witte oer de nasjonale Wike fan soarch en wolwêzen of oer it wurkjen yn de soarch? Sjoch dan op de webside fan Zorgplein Noord: Wzwnoord.nl.


title: Supermerken De Lemmer ien fan de kwestjes by de ferkiezingen

maintext:
Wol of gjin supermerk bûten it sintrum fan De Lemmer. Dat is foar guon ynwenners ien fan de kwestjes by de gemeenteriedsferkiezingen yn de gemeente De Fryske Marren. Guon supermerken wolle graach útwreidzje en ferhúzje nei in gruttere romte bûten it sintrum fan De Lemmer, mar it kolleezje wol dat net.
De hear Flokstra fan Skarsterbrêge wit al hokker partij syn stim krijt: de partij dy't tastimming jaan wol oan de komst fan supermerken bûten it sintrum fan De Lemmer. Want de Lidl hat ynteresse yn it bedriuwsgebou fan Flokstra oan de râne fan De Lemmer, mar as de gemeente gjin fergunning jout, giet de deal tusken Flokstra en de Lidl net troch.
Reaksje gemeente
Mar de plannen fan Flokstra binne neffens De Fryske Marren yn striid mei it gemeentlik belied. Dat is derop rjochte om bedriuwichheid yn de kearnen te hâlden. Dêrnjonken is yn 2015 ûndersyk dien, wêrút bliken die dat in supermerk oan de râne fan De Lemmer net winsklik is. De oanfraach foar in wiziging yn it bestimmingsplan is dêrom earder ek ôfwiisd.
Op woansdei 21 maart binne de lanlike gemeenteriedsferkiezingen. Yn de oanrin dêrnei, komme ferslachjouwers Afke, Bauke en Lennie fan 12 oant en mei 16 maart by de minsken thús, op 'e kofje, om te hearren wat sy wichtich fine en wêr't sy op lette as se te stimmen geane. Mear oer de ferkiezingen op ús spesjale side.


title: Powerkolleezje: De Waadsee as rinnend buffet

maintext:
Katja Philippart fan de Waadakademy leit yn har powerkolleezje út wêrom't de Waadsee al hûnderten jierren it rinnend buffet is foar minske en fûgel. De ûndersiker en heechlearaar wurket al sûnt 1994 by it NIOZ (Nederlands Instituut voor Onderzoek der Zee) en rjochtet har ûndersyk no op it libben yn de Waadsee. "Ongeveer 20.000 jaar geleden lag de huidige Waddenzee nog hoog en droog en ruim 300 kilometer van zee. De natuurlijke rijkdom van dit Waddengebied trok mensen van heinde en verre. Naast de jacht op vogels en vissen, werden ook schelpdieren zoals oesters, kokkels en mosselen verzameld als voedsel", seit Phillipart yn har kolleezje.
Powerkolleezje
It Waadgebiet is it ferneamste gebiet fan hiel Fryslân. Alle jierren lûkt it tûzenen besikers en it stiet sels op de wrâlderfgoedlist. Dêrom fertsjinnet dit gebiet, mei al syn ferskate kanten, mear omtinken en jout de Waadakademy alle moannen in powerkolleezje yn Fryslân Hjoed.
De foarige kear joech Hessel Speelman in kolleezje oer de foarming fan it Waad.


title: Joop Atsma ynformateur Achtkarspelen

maintext: Joop Atsma fan Surhústerfean sil as ynformateur de mooglikheden foar in nije koälysje yn Achtkarspelen ûndersykje. Hy is frege troch it CDA, dat nei de ferkiezingen as grutste út de bus kaam. Listlûker Jouke Spoelstra neamt Atsma in man mei in soad ûnderfining yn de polityk, dy't goed op de hichte is fan de lokale situaasje. Atsma, senator foar it CDA yn de Earste Keamer, seit sels dat hy giet foar 'in koälysje mei in breed draachflak, dy't rjocht dwaan sil oan de útslach fan de ferkiezingen'.


title: Plysje drok mei dwerse stappers yn Ljouwert

maintext:
De plysje yn Ljouwert hat it, nettsjinsteande de kjeld, sneontenacht drok hân mei stappers. In portier fan in ytgelegenheid op it Ruterskertier krige in fûstslach yn it gesicht, doe't er foar syn saak twa partijen út elkoar helje woe. De plysje hat in 37-jierrige ynwenner fan de gemeente Waadhoeke oanhâlden.
In 28-jierige Ljouwerter is oanhâlden yn in kafee op it Grut Skavernek, wylst dy persoan in kollektive hoareka-ûntsizzing hie oant jannewaris 2020. In oare, ek 28-jierrige, Ljouwerter is foar de sande kear oanhâlden nei't de persoan mei in binnenstedsferbod troch kamera's sjoen waard yn de Grutte Heechstrjitte.
Earder dy nacht kaam de melding dat de stegeportier fan de Alde Doelestege mishannele wie. De fertochte wie hiel dwers by de oanhâlding en liet boppedat alles rinne doe't er yn de sel siet. Om't er him net identifisearje koe, siket de plysje letter út wa't er is. It slachtoffer docht oanjefte.
En in 40-jierrige Ljouwerter is oppakt om't er yn de Klokstrjitte besocht in fyts te stellen.


title: Enkête nei jeugdhelp yn Eaststellingwerf

maintext: Eaststellingwerf docht ûndersyk nei de jeugdhelp yn de gemeente. Dêrfoar wurdt in enkête holden. Eltsenien dy't yn 2017 jeugdhelp krige en âlden of fersoargers fan wa't in bern dy help krige, wurdt oproppen mei te dwaan oan de enkête. De gemeente wol der sa achter komme wêr't noch saken te ferbetterjen binne. Minsken kinne de fragelist online ynfolje.


title: Jong SC Hearrenfean spilet lykspul tsjin Roda

maintext:
De beloften fan SC Hearrenfean hawwe moandei yn de beker mei 1-1 gelykspile tsjin Roda JC út Kerkrade. It team fan Hearrenfean bestie dizze kear út net út spilers fan it earste alvetal en dat fan Roda wol. By Hearrenfean diene seis spilers mei fan it alvetal ûnder de 19 jier en dy hawwe ôfrûne sneon ek al spile. Trainer Chris de Wagt is tige tefreden mei it 1-1 gelykspul. Hy fynt dat syn jonges in poerbêste prestaasje delset hawwe, ek omdat se tsjin earste alvetalspilers spylje.
Beide ploegen giene sûnder skoard te hawwen de rêst yn. Yn de 53e minút makke Mart Remans in doelpunt foar Roda. Hearrenfeanspiler Aleksander Palamar makke yn de 66e minút de lykmakker.
Takom wike tiisdeis spylje de beloften fan SC Hearrenfean tsjin PEC Zwolle. De wedstriid is om 14:00 oere op sportpark Skoatterwâld. PEC Zwolle, NAC Breda en Hearrenfean binne allegearre noch yn de race foar de heale finale. Inkeld de earste twa gean oer.


title: Brânwacht rydt út foar brân yn pleats Tsienzerbuorren

maintext: Yn Reduzum is oan it begjin fan tiisdeitemiddei brân west yn it dak fan in pleats oan de Tsienzerbuorren. By de brân kaam in soad reek frij, omwenners krigen fan de brânwacht it advys om út dy reek te bliuwen. De bewenners koene sels út it gebou komme en hawwe help krigen fan Salvage by it ôfhanneljen fan de skea. De brânwacht wie mei grut materieel útrukt om it fjoer te bestriden.


title: Mearderheid yn Ljouwert stimt tsjin sleepwet

maintext:
In mearderheid fan goed 62 persint hat woansdei yn de gemeente Ljouwert tsjin de sleepwet stimd. Njonken dat der yn fjirtjin Fryske gemeenten ferkiezingen foar de gemeenteried wiene, waard alle ynwenners fan Fryslân ek frege har út te sprekken yn it riejaand referindum. Dat gie oer de 'Wet op de inlichtingen- en veiligheidsdiensten 2017', dy't it wurk en de taken fan de Nederlânske ynljochtinge- en feilichheidstsjinsten befettet. De Fryske haadstêd is ien fan de earste grutte Nederlânske gemeenten dy't de útslach fan it referindum trochjûn hat. De opkomst yn Ljouwert wie 30 persint, wêrfan't 36 persint foar de wet stimde.
Ek yn Dongeradiel, Ferwerderadiel, Kollumerlân, Súdwest-Fryslân en op Flylân en Skiermûntseach wie in mearderheid fan de stimmers tsjin de sleepwet.
Referindum is jildich
Lanlik wie de opkomst foar it referindum 48 persint, wêrtroch't it referindum jildich is.


title: Fries Museum keapet persoanlik guod fan bern fan Mata Hari

maintext:
It Fries Museum hat in tal nije objekten kocht foar de Mata Harikolleksje. It giet om hierlokjes, foto's en persoanlik besit fan har bern. De oankeapen komme út de priveekolleksje fan neiteam fan Margaretha Geertruida Zelle har eks-man John MacLeod. In seleksje is fuort te sjen yn de útstalling oer it libben fan de ferneamde dûnseres. De útstalling 'Mata Hari: de mythe en het meisje' is noch oant en mei 2 april te sjen.
Margaretha Zelle krige twa bern: soan Norman en dochter Non. It jonkje stoar doe't er twa jier wie. Flak foar de begraffenis knipte heit in hierlokje fan syn soan ôf. Hy die it yn in slúf en skreau dêrop: "Haar van mijn eenige jongen afgeknipt in zijn kistje. 28 juni 1899. Opgeborgen 27 december 1899." Dy slúf, it hierlokje en noch wat foarwerpen fan de begraffenis fan Norman binne te sjen.
Dochter Non studearre ôf as dosint Nederlânsk. Twa jier nei de eksekúsje fan har mem stoar se ynienen. Flak foar har dea yn 1919 liet se noch foto's meitsje. Dizze foto's, mei in persoanlike boadskip fan har heit, en foto's fan har jeugdjierren, har rou-advertinsje en wat persoanlike besit binne ek opnommen yn de útstalling.
Besikersoantallen
De famylje hat lang twivele oer de ferkeap fan dit persoanlik materiaal. Dêrom hat it wat langer duorre foardat it Fries Museum it materiaal keapje koe en it net fuortendaliks opnommen is yn de tentoanstelling. Konservator Hans Groeneweg is bliid dat it dochs noch toand wurde kin. It giet net om in stunt om de besikersoantallen yn it lêst fan de Mata Hari-tentoanstelling noch wat omheech te krijen. Der ha oant no ta mear as 75.000 beskers west en dat is nei ferwachting. "We zijn dik tevreden over het aantal bezoekers. Voor een historische tentoonstelling doet Mata Hari het heel goed. En een boel mensen komen voor de tweede of derde keer langs. Dat vind ik ook erg leuk om te zien", seit Groeneweg.


title: Earste ljipaai yn Opsterlân fûn

maintext:
Symen Abe Hoekstra hat woansdeitemoarn om 11.00 oere it earste ljipaai fan de gemeente Opsterlân fûn. De 48-jierrige ynwenner fan Koarnjum trof it aai oan by de Riperwâlden yn De Tynje. Boargemaster Ellen van Selm rikt woansdeitejûn de oarkonde en it finerslean út oan Hoekstra. Dat docht se op de ferkiezingsjûn yn de gemeente.
Vanochtend vond Symen Hoekstra het eerste #ljipaai van de gemeente #Opsterland. Hij vond het ei nabij De Tijnje. Symen woont in Koarnjum en is lid van de vogelwacht Jelsum e.o. Gefeliciteerd Symen! Het frije fjlid van de gemeente Opsterland is daarmee gesloten. pic.twitter.com/A5l5jXue6l — BFVW (@BFVW) March 21, 2018
Yn trije oare gemeenten binne tiisdei ek earste ljipaaien fûn: De Fryske Marren, Weststellingwerf en Kollumerlân.


title: Liening foar produksje wetterstofgeneratoaren

maintext:
It bedriuw Tieluk BV yn Ljouwert kriget in liening fan in heal miljoen euro fan de Provinsje Fryslân. Fan dat jild wurdt yn Ljouwert in plak ûntwikkele foar de produksje fan wetterstofgeneratoaren. Mei-inoar stekt it bedriuw dêr 1,3 miljoen euro yn. Fjouwer minsken kinne der oan it wurk.
De provinsje jout de liening oan Tieluk, omdat it bedriuw mei in belangrike nije ûntwikkeling dwaande is: ferwaarming mei help fan wetterstof. In earste proeflokaasje is ferline jier al oplevere: it swimbad fan Wytmarsum. De nije lokaasje yn Ljouwert moat folle mear produksjes mooglik meitsje, bygelyks sintrale ferwaarming yn huzen. It doel fan it bedriuw is dat der folle minder fossile brânstoffen nedich binne. As in wetterstofgenerator oansluten wurdt op in gasstookte tsjettel, ferbrûkt er de helte minder gas.
De provinsje betellet de liening oan Tieluk út it programma Wurkje foar Fryslân. Dit is de lêste liening yn dy regeling. Nije oanfragen wurde net mear yn behanneling nommen.


description: Op 21 maart binne de gemeenteriedsferkiezingen en dan mei de helte fan Fryslân nei de stimbus. De oare helte hat dat yn novimber al dien. Yn oanrin nei de

title: FIDEO: Polytburo oer ferkiezing: Harrie Graansma fan de PVV


description: De kuorballers fan LDODK binne sneintemiddei útskeakele foar de play-offs fan de kuorbalkompetysje. Konkurrint Fortuna út Delft wûn de útwedstriid tsjin Am

title: LDODK kin play-offs fan de kompetysje net mear berikke


title: Ungelok by Escherakwadukt: problemen foar ferkear

maintext: By it Escherakwadukt op de Drachtsterwei yn Ljouwert is tongersdeitemoarn in ûngelok bard. Hjirtroch is de dyk ôfsluten foar it ferkear. Allinnich de stêd yn is ien rydstrook iepen. Minsken dy't de stêd yn as út wolle kinne fia de Wâldwei omride. It gefolch hjirfan is dat it dêr no ek fêstrint.


title: Skiermûntseach wint striid om earste ferkiezingsútslach

maintext:
Skiermûntseach is woansdeitejûn de earste gemeente yn Nederlân dy't de stimmen foar de gemeenteriedsferkiezingen teld hat. Skier makke trettjin minuten nei it sluten fan de stimbussen de útslach bekend. De partij Samen Voor Schiermonnikoog waard de grutste mei 310 stimmen. De opkomst op Skiermûntseach wie 83 persint.
Mei-inoar brochten 661 fan de 801 stimgerjochtigden in jildige stim út. Dit is de folsleine útslach fan Skiermûntseach: 1. Ons Belang, 181 stimmen, Samen voor Schiermonnikoog, 310 stimmen en Schiermonnikoogs Belang, 157 stimmen. De gemeente is noch dwaande om de krekte ferdieling yn sitten út te rekkenjen. Op Skiermûntseach diene allinnich lokale politike partijen mei.
Flylân presintearre woansdeitejûn as twadde Fryske gemeente in útslach, krekt nei Skiermûntseach. De útslach waard buorkundich makke troch boargemaster Tineke Schokker. Nieuw Liberaal Vlieland waard hjir mei 274 stimmen de grutste partij. Nieuw Liberaal Vlieland is yn it plak kaam fan de VVD. De lanlike liberale partij is koartlyn fan it eilân ferdwûn. Nieuw Liberaal Vlieland krijt 4 sitten yn de nije gemeenteried, likefolle as de VVD de ôfrûne perioade. Groen Wit krige 222 stimmen en komt no op trije sitten yn de ried, in winst fan ien sit. Algemeen Belang Vlieland krige 102 stimmen en ferlear in sit. Dizze partij krijt no 2 sitten yn de nije ried.
Witte hoe't Fryslân en dyn gemeente stimd hat? Folgje de útslaggejûn op de radio of yn de stream yn ús live-artikel. Utslaggen, ferslachjouwers op lokaasje, analyzes en de earste reaksjes komme yn it ferkiezingsprogramma 'Fryslân Kiest' foarby. Fan 22.00 oere ôf is it programma ek op telefyzje te sjen.


title: Syktocht nei tegels fan Escher yn Italië

maintext:
Yn Italië moat noch in ûnbekend oantal tegels lizze, ûntwurpen troch de grafysk keunstner Escher. Nei alle gedachten leit de samling yn in depot yn de buert fan Napels. Foar Escher-leafhawwers is dit moai nijs. It kaam nei boppe op in reis fan it Fries Museum nei Italië, ôfrûne wike.
Rome
Museummeiwurkers en sjoernalisten wiene nei Italië as tarieding op de tentoanstelling yn Ljouwert, de bertestêd fan Maurits Cornelis Escher. Escher hat fan 1924 ôf tsien jier yn Rome wenne, oan de Via Alessandro Poerio. Hy makke yn syn studio meast printen, lito's en houtsneden, mar hat dus ek tegels ûntwurpen en beskildere.
Tegels
De tegels hawwe in line-patroan yn read mei grien of yn read mei blau. Ea binne by feilinghûs Kuyper yn Haarlem tsien fan sokke tegels feild, mar it wie by samlers net bekend dat der méar tegels binne. Yn it hûs yn Rome lizze fjouwer tegels op it oanrjocht op de boppeste ferdjipping. Oare tegels binne opslein yn in depot yn in doarp by Napels. De hjoeddeistige eigener fan it hûs wol se lykwols wer ophelje nei it appartemint yn Rome, hy wol se lykwols net ferkeapje of fuortjaan.
Escher-kolleksjoneur Federico Giudiceandrea, dy't ek meiwurket oan de Escher-tentoanstelling, is tige bliid mei dit nijs dat der mear Escher tegels binne.


title: "Kriminaliteitssifers ûnbetrouber, nij ûndersyk nedich"

maintext:
De Algemene Rekenkamer moat ûndersyk dwaan nei de krekte kriminaliteitssifers yn Nederlân. De betrouberheid fan de sifers dy't it ministearje fan Justysje en Feiligens brûkt, stiet ta diskusje. Dat stelle ûnder oare de fakbûnen FNV en CNV en de ûndernimmingsrieden fan de Dienst Justitiële Inrichtingen. 3,5 miljoen delikten bliuwe dêrtroch ûnder de radar en yn 82 persint fan de registrearre misdied komt it net ta ferfolging, stelle sy. De fakbûnen biede tiisdei mei de ûndernimmingsried fan de Dienst Justitiële Inrichtingen in petysje oan mei de oprop om mei in ûnôfhinklik ûndersyk te kommen.
Neffens de sifers is de kriminaliteit yn it noarden de ôfrûne fiif jier mei in tredde part weromrûn. De FNV wiist derop dat de sifers fan it ministearje útgean fan registrearre kriminaliteit. De echte kriminaliteit leit heger, sizze se. Boppedat tinkt de FNV dat minsken minder ree binne om oanjefte te dwaan, omdat boargers der net in soad fertrouwen yn hawwe dat saken ek echt oppakt wurde.


title: Robbert Schilder bliuwt by Cambuur, njoggen oare spilers net

maintext:
Oanfierder Robbert Schilder bliuwt by SC Cambuur. De Ljouwerter klup hat de opsje yn it kontrakt fan Schilder ljochte. Schilder is op it stuit dwaande oan syn twadde seizoen foar Cambuur.
Ofskied fan njoggen spilers
Fan njoggen oare spilers nimt Cambuur ôfskied. De klup ferlinget de kontrakten fan Erik Cummins, Kenny Teijsse, Martijn van der Laan en Furdjel Narsingh net. Yn kontrakten fan Noureddine Boutzamar, Danny Bakker, Jesse Bertrams, Jurjan Mannes en Darren Rosheuvel siet noch in opsje, mar dy ljochtet Cambuur net. Oangeande Rosheuvel hâldt Cambuur noch wol in slach om 'e earm.
Van Deelen, Barto en Houtkoop
De klup is mei Jordy van Deelen yn petear oer kontraktferlinging. Letter sil Cambuur ek noch prate mei Martijn Barto en Xander Houtkoop oer in langer ferbliuw.
Karim Rossi
Cambuur is der noch net út wat se mei Karim Rossi sille. Hy is dwaande mei syn refalidaasje nei in blessuere.


title: Nije steger makket Harns better tagonkllik foar toeristen

maintext:
Grutte skippen oant 160 meter lang kinne yn Harns oanlizze oan in nije driuwende steger yn de Willemshaven. Sa hopet Harns dat der nije toeristen nei de stêd en omjouwing komme. Der is belangstelling foar en de earste boekingen binne der al.
Dizze simmer komme der 50 rivier-cruisers en 4 grutte see-cruisers. Dêrby sit ek de Ingelske Royal Crown, dy't foar trije dagen nei Harns komt en in pear hûndert minsken oan board hat.
Oan de multyfunksjonele steger fan 180 meter lang kin ek de brune float oanlizze. Minsken kinne komfortabel op- en ôfstappe sûnder rinplanken of fertikale ljedderkes.
In pontsje en in dûanekantoar meitsje de foarsjenningen foar bûtenlânske toeristen yn Harns kompleet. De steger is tongersdei offisjeel yn gebrûk naam.


title: "Gasboarrings by Ternaard te kearen troch pleatslik ferset"

maintext:
Der moat ferset út de streek komme, allinnich dan geane de gasboarrings by Ternaard net troch. Dat sei deputearre Michiel Schrier moandeitejûn yn It Polytburo. De NAM wol by Ternaard en ûnder de Waadsee nei gas boarje. De provinsje, de gemeente Dongeradiel, de streek- en natuerorganisaasjes binne dêr poer op tsjin, mar úteinlik sil it Ryk hjir in beslút oer nimme.
Krúsjaal is it draachflak. As dat der net is, soenen de gasboarrings wolris fan de baan wêze kinne, sa sei Schrier.


title: Fjoerwurksmiter út Langwar krijt 200 oeren wurkstraf

maintext:
In man út Langwar dy't oardel jier lyn in fjoerwurkbom smiet tusken in groepke minsken hat in wurkstraf fan 200 oeren krigen. De rjochter fynt dat de man skuldich is oan swiere mishanneling. It fjoerwurk ûntplofte tusken de skonken fan in man. Dy hat bliuwende skea oan syn gehoar.
De Langwarder moat it slachtoffer hast sântûzen euro skeafergoeding betelje. Sels ûntkent er dat er mei fjoerwurk smiten hat.


title: Tennisser Arends stiet yn finale challengertoernoai

maintext:
Tennisser Sander Arends fan Ljouwert hat by it challengertoernoai yn it Frânske St. Brieuc de finale helle. Tegearre mei syn Eastenrykse maat, Tristan-Samuel Weissborn, wûn hy mei 6-4 en 6-3 fan de bruorren Ratiwatana út Tailân.
Arends en Weissborn spilen in prima partij. Se krigen yn twa sets yn totaal mar ien brekpunt tsjin. Sels pakten se trije kear in break op de opslach fan de tsjinstanner. Sneon stiet de finale op it programma. De tsjinstanner is noch net bekend.


title: Monteur: "We kinne de Grinzers net fierder sakje litte"

maintext:
It plan dat húshâldens fan 2021 ôf cv-tsjettels allinnich noch ferfange meie yn kombinaasje mei in waarmtepomp, komt eins te let. Dat fynt ynstallateur Durk Altenburg fan It Hearrenfean. Soks hie al folle earder moatten neffens him.
Om it klimaatferdrach fan Parys realisearje te kinnen, moat Nederlân folle minder ierdgas brûke yn de takomst. It plan foar in duorsum alternatyf komt fan in grut tal organisaasjes, wêrûnder de ynstallateurs, Gasunie en Essent. Neffens Altenburg wurket in waarmtepomp folle better as in tradisjonele cv-ynstallaasje en is dy ek suniger. In waarmtepomp hellet de waarmte út de bûtenloft wei.
Durk Altenburg is al hast 30 jier monteur. "Doe't ik fan skoalle kaam, wie der al in tekoart oan monteurs, en dat is noch hieltyd sa." Hy is foar it plan. "We kinne de Grinzers net fierder sakje litte."


title: Wike fan de soarch sintraal by Omrop Fryslân

maintext:
Omrop Fryslân slút oan by de lanlike 'Wike fan soarch en wolwêzen' om de soarch in ekstra ympuls te jaan. Yn de soarch binne grutte tekoarten en it ferlet fan nije minsken wurdt hieltyd grutter. Fan 12 oant en mei 17 maart is by Omrop Fryslân rom omtinken foar alle fasetten fan de soarch. Op radio, telefyzje en online dogge we ferslach fan tal fan aktiviteiten.
Yn de temawike is Omrop Fryslân by ferskate soarchynstellingen te finen om sa folle mooglik minsken entûsjast te meitsjen foar de soarch. Want: de soarch wol dy! Alle dagen binne persoanlike portretten fan minsken dy't yn de soarch wurkje te sjen yn it telefyzjeprogramma Fryslân Hjoed. Fan ferpleechkundige, ien yn de thússoarch oant in GGZ-meiwurker: al it wurk is like wichtich. Yn de 'Wike fan soarch en wolwêzen' wurde der tal fan aktiviteiten rûnom yn de provinsje organisearre.
In lytse 125 lokaasjes dogge mei oan de wike fan de soarch. Sa'n 80 ynstellingen hâlde iepen hûs, der binne speeddates en belangstellenden kinne meirinne. Yn juny 2017 wienen der 1.00 fakatueres yn de moanne. De measte fraach is nei ferpleechkundigen, fersoargjenden en sosjaal pedagogen. Hast 1 op de 6 minsken yn Fryslân wurket yn de soarch, dat binne hast 50.000 minsken. It tal wurknimmers yn de sektor nimt ôf, allinne yn de jeugdsoarch groeit it tal wurknimmers.
Sjoch foar mear reportaazjes, artikelen en ynformaasje op Omropfryslan.nl/soarch.
Mear witte oer de nasjonale Wike fan soarch en wolwêzen of oer it wurkjen yn de soarch? Sjoch dan op de webside fan Zorgplein Noord: Wzwnoord.nl.


title: Rutger van der Meer fynt earste ljipaai fan Ljouwert

maintext: Rutger van der Meer (39) fan Raerd hat freedtemoarn om healwei njoggenen it earste ljipaai fan de gemeente Ljouwert fûn. Van der Meer seach it aaike lizzen yn in stik greide tusken Grou en Jirnsum. Hy mei kommende wike nei it gemeentehûs yn Ljouwert. Boargemaster Crone sil him dêr ûntfange him om him te lokwinksjen en de oarkonde te oerlangjen.


title: FIDEO: Miranda yn de soarch: thússoarch yn Ljouwert

maintext:
Omrop Fryslân slút oan by de lanlike 'Wike fan soarch en wolwêzen' om de soarch in ekstra ympuls te jaan. Yn de soarch binne grutte tekoarten en it ferlet fan nije minsken wurdt hieltyd grutter. Fan 12 oant en mei 17 maart is by Omrop Fryslân rom omtinken foar alle fasetten fan de soarch. Op radio, telefyzje en online dogge we ferslach fan tal fan aktiviteiten.
Ferslachjouwer Miranda Werkman seach freed by Nadia Amah Apedo yn Ljouwert. Sy wurket yn de thússoarch yn de wyk Bilgaard.
As ferpleechkundige komt Nadia oeral oer de flier en just dat fynt se prachtich. Lêst fan stress of wurkdruk hat se net. It is mar krekt hoe drok as je it sels meitsje, seit se. "Als ik zie dat de mensen die ik help zo blij en tevreden zijn, daar haal ik mijn voldoening uit. Dan denk ik: goh, ik heb het goed gedaan."
Sjoch foar mear reportaazjes, artikels en ynformaasje op Omropfryslan.nl/soarch. Mear witte oer de nasjonale Wike fan soarch en wolwêzen of oer it wurkjen yn de soarch? Sjoch dan op de webside fan Zorgplein Noord: Wzwnoord.nl.


title: Cambuur op jacht nei linker rychje

maintext:
Cambuur spilet moandei op De Herdgang yn Eindhoven de útwedstriid tsjin Jong PSV. De Ljouwerters binne op jacht nei it linker rychje, want dat jout rjocht op diename oan de play offs. En dat is noch altyd de doelstelling fan Cambuur. En it kin, want it stiet yn de middenmoat fan de Jupiler League allegear ticht by elkoar. Cambuur stiet foar krúsjale wiken, wêryn't der punten komme moatte. Trainer René Hake: "Punten komen als je dingen goed doet. Wij zijn met ons zelf bezig. We moeten hard werken en dat doen we".
De seleksje fan Cambuur liket goed fit. Darren Rosheuvel slút wer oan en Matthew Steenvoorden begjint wer yn de basis nei in skorsing. Cambuur hat by Steenvoorden gebrûk makke fan de opsje yn syn kontrakt en dat betsjut dat de sintrale ferdigener ek takom seizoen yn it Cambuur shirt spilet. Hake woe de opstelling fierder net bekend meitsje. "Of ik het laat staan? Dat kan, maar het kan ook niet", sa sei hy kryptysk.


title: FIDEO: Tips foar âlderen om langer thús wenje te bliuwen

maintext:
Aldere minsken kinne langer thús wenjen bliuwe, wannear't it hûs der in bytsje op oanpast wurdt. Yn Wolvegea waard in ynformaasjedei organisearre om de ferskillende mooglikheden dêrfoar sjen te litten. Dêrby kin tocht wurde oan in selssûgjende stofsûger of in spesjale wc-bril, mar ek oan in lidmaatskip foar in spesjaal taksybedriuw.
De measte minsken kamen foaral lâns om harren te oriïntearjen. De ynformaasjedei is organisearre troch frijwilligers fan Thuiswonen.nu, út de doarpen De Hoeve, Aldeholtpea, Nijeholtpea en Easterstreek. Dy doarpen binne hurd oan it fergrizen. Sa'n tritich prosint fan alle ynwenners yn dy doarpen is âlder as 65 jier.


title: Conference of the Birds: grut spektakel by Griene Stjer

maintext:
Tûzen muzikanten sille mei dûnsers en akteurs it Kulturele Haadstêd-evenemint Conference of the Birds útfiere. Dat fynt fan it simmer plak yn it Griene Stjer-gebiet by Ljouwert op in 80 meter grut poadium yn de foarm fan in fûgelnêst. It ferhaal is basearre op in Perzysk gedicht, wêryn't in groep fûgels op syk giet nei in lieder. Uteinlik komme se der achter dat se sels de kening fan har libben binne. Dêrneist giet it oer fûgels en korpsen mei as oerienkomst dat der hieltyd minder fan komme.
Inisjator is komponist Sytze Pruiksma, dy't mei Conference of the Birds fierder bout op Birds & Brass, foarstellingen fan korpsen dy't opfierd binne foar folle sealen. No sille ûnder oaren hafabrakorpsen, it Noord Nederlands Toneel en Club Guy en Roni meidwaan.
De presintaasje fan Conference of the Birds wie tiisdei yn Natuermuseum Fryslân yn Ljouwert.